amanoisuno/poetBack huggingface dataset:
依韻和王中丞憶許州西湖 梅堯臣  西湖
拍岸千尋水，陪京第一州。艷光落日改，明月與人留。細浪差差蹙，深灣曲曲幽。跳鱗無限樂，春蔓不勝柔。晚下蛙爲吹，閑來葉作舟。亂禽喧後塢，急雨過西疇。負笱漁郎去，將雛燕子秋。跨橋尋島入，疏竇出城流。密樹能藏馬，晴沙自立鷗。緣何探景備，平昔從公遊。
自和 梅堯臣 
忽思湖上趣，水闊似南州。地接過從易，人閑取次留。絮輕遞吹卷，蒲嫩匝堤幽。落果知禽入，行莎覺履柔。蓮爲游女曲，藤繫野人舟。晚筍長過篠，春秧綠滿疇。賞心曾卜晝，望岫最宜秋。款款穿叢蝶，涓涓敗堰流。風埃無入座，笳鼓或驚鷗。下客林泉性，時能夢寐遊。
觀史氏畫馬圖 梅堯臣 
誰縫冰紈十二幅，畫出胡馬一百蹄。胡人縱獵走且射，野牛駭怒頭角低。黄驄鐵騮白的顙，散作五花毛不齊。彎弓未發箭在手，二十五匹俱爭西。往聞胡瓌能畫馬，陰山七騎皆戎奚。或牽或立或仰視，閑暇意思如鳴嘶。風吹裘带旗脚展，沙草一向寒凄迷。鳳缾挈酒鞍挂獲，氊廬毳帳半隠堤。君之二圖誠亦好，若比瓌筆猶雲泥。
送顧中舍赴德順軍 梅堯臣 
聞從壠坻去，壠坻多羌兵。明月共臨峽，風泉如哀箏。志士莫憶家，將軍亦儒生。
送畢郎中提點淮南茶場 梅堯臣 
汴中春絮亂，淮上鮆魚時。順水疾奔馬，出都猶脫羈。拜親將已近，食膾不言遲。到日問茶事，徧山開幾旗。
三月二十五日喜雨 梅堯臣 
初爲委吏承命書，是夜旱雨深一尺。乃知窮困同草萊，隔歲焦枯有時滌。向聞乖龍池底藏，驅逐肯行須霹靂。今無雷電已滂然，好在三公莫憂責。
寄達觀禪師 梅堯臣 
身在大梁塵土中，心思隠靜雲山裏。忽聞乘柸江上歸，月下碧雞啼不已。
送劉推官貢甫赴汝州 梅堯臣 
苑路如繩直，郊亭一雨過。淺沙車轍穩，晴樹晝陰多。牧馬方鳴澤，芸瓜已滿坡。今聞從事去，試聽壤人歌。
寄渭州劉太保求市堪乘穩駃馬 梅堯臣 
有馬齒加疲且劣，欲求中駟問將軍。爲言身老趨朝熟，只要馴良不撓羣。
寄渭州經略王龍圖 梅堯臣 
儒將一臨塞，虜塵無犯邊。卷旗瞻漢地，收馬入胡天。練卒朝營鼓，鳴箏夜峽泉。遥知玉關路，烽火不須傳。
送王安之太博歸西京 梅堯臣 
聞君夢慈親，手把青玉佩。循環念歸期，月已九弦晦。既寤心悁悁，面垢不暇頮。屈指必春還，忽焉朱火代。夢兆且差池，决去河可能。昨來理恩典，佐州令近塞。雁門適有乏，求往苦言礙。曰惟都督雄，豈付小邦倅。乃知仕宦難，分寸肯少貸。遂乞回洛陽，拜省慰憂愛。除補不應欺，聖時公道在。幸存舊郭園，重種滿畦菜。上爲北堂歡，間與良士對。此實賢者爲，贈行因以載。
寄致仕張郎中 梅堯臣 
門榮世美高天下，身退心閑住洛陽。畫鶴能同薛少保，愛書還比蔡中郎。花陰小酌呼鄰父，月下清吟掃石床。不問從來生計薄，題籤盈閣是家藏。
送錢駕部知邛州 梅堯臣 
細雨梅初熟，輕寒麥已秋。路危趨劍道，夢穩過刀州。秦栗非吳食，巴粳類越疇。當壚無復舊，試似長卿求。
文惠師贈新筍 梅堯臣 
劉累死，龍不馴。世間士，不識真。有真物，實去人。或在山，亦隠鱗。或多孫，出水濱。奮雷轟轟萬里春，厚土坼裂窮蟄振。牙甲戢戢不可數，剗掘誰怕天公嗔。煑之桉酒美如玉，甘脆入齒饞流津。荆吳易得梁宋少，二年不食思無因。豈意今朝忽有遺，不忍獨饗呼吾鄰。
觀何君寶畫 梅堯臣  太湖 洞庭湖
燕馬易畫，吳牛難圖。馬骨隠細牛骨麤，馬毛厚密牛毛疎。麤疎必辨別，細密多模胡。乃知戴嵩筆，能出韓幹徒。幹馬精神在韁勒，嵩牛怒鬭無牽拘。昨日何家觀小軸，絹雖破爛色不渝。二頭相觴角競掎，前脚如跪後脚舒。尾株榻直脊膂蹙，筋力寫盡蹄腕殊。一勝一敗又苦似，勝者很逐敗者趨。卷窮赤印置小字，置字乃是陶尚書。尚書國初人，愛畫收幾厨。買時不惜金與帛，帛載牛車錢載馿。後世兒孫不能保，賣人窮市無須臾。凡目矜新不重故，千錢酬直皆笑愚。四牛遂爲何氏有，裝背入眼天下無。坐中吾儕趣已異，又喜玄女傳兵符。此本實稱閻令畫，下筆簡細容顔姝。三人鬼狀一牛首，八女二十美丈夫。黄帝中間蔭葩蓋，霞扇錯玳旌擁朱。冠服難知歲月遠，但見儀衛森清都。復觀鹿臺獨夫受，妲己不笑何由娛。酒池肉林騎行炙，剖心斮脛堪悲吁。數幅吳王宴西子，綵舟張樂當姑蘇。宮娥數百簇高下，鬒髻一一紅芙蕖。黛峯細浪得平遠，前對洞庭傍太湖。商紂夫差可垂誡，歷世傳翫參盤盂。雕鷹草木不足記，特詠此事心何如。
送任太博歸省西都 梅堯臣 
人言少保持家謹，載見西京萬石君。子舍今歸浣裙切，里門重戒下車勤。田園一一能爲計，僮僕訢訢亦有聞。我負洛陽山水久，試因行色寄嵩雲。
送少卿張學士知洪州 梅堯臣  长江
朱旗畫舸一百尺，五月長江水拍天。穩去先應望廬岳，暫來誰復見龍泉。閣經吏部重爲記，山識吳王舊鑄錢。往迹可尋軍事少，賸書遺逸附青編。
觀楊之美畫 梅堯臣 
天官乘車建朱旗，赤旛前亞風卷披。二龍緩駕蒼髯垂，印箱傍挈文籍隨。雙驂推軛如畏遲，行從冠服多威儀。水官自有真龍騎，兩佐並跨鯨尾螭。步趨羣吏怪眼眉，雲生海面無端涯。雷部處上相與期，人身獸爪負鼓馳。後有同類挾且搥，次執電鏡風囊吹。青蛇有角魚足鬐，上下引導神所施。地官既失不可知，此畫傳是閻令爲。設色鮮潤筆法奇，絹理膩滑雞子皮。吳生龍王多裂隳，八軸展玩忘晨炊。李成山水曉景移，黄荃花竹雀擁枝。韓幹馬本模搭時，神駿都失存毫氂。日高腹枵眼眥眵，邂逅獲見何言疲。厚謝主翁意不衰，他日飽目看無遺。
李審言遺酒 梅堯臣 
大梁美酒斗千錢，欲飲常被饑窘煎。經時一滴不入口，漱齒費盡華池泉。昨日靈昌兵吏至，跪壺曾不候報箋。赤泥坼封傾瓦盎，母妻共嘗婢流涎。鄰家莆萄未結子，引蔓垂過高牆巔。當街賣杏已黄熟，獨堆百顆充盤筵。老年牙疎不喜肉，况乃下箸無腥羶。空腸易醉忽酩酊，倒頭夢到上帝前。賜臣蒼龍跨入月，不意正值姮娥眠。無人采顧傍玉兔，便取作腊下九天。拔毛爲筆筆如椽，狂吟一掃一百篇。其間長句寄東郡，東郡太守終始賢。切莫汲竭滑公井，留釀此醑時我傳。
送邵郎中知潭州 梅堯臣  洞庭湖
張鐃疊吹洞庭外，緣虎带刀蠻帥迎。且諭漢家綏撫厚，莫言湘守事權輕。木奴洲近霜包熟，斑竹林昏野鳥鳴。賈誼宅邊寒井在，暫留千騎漱餘清。
送楊叔恬應北京辟 梅堯臣 
昔時見子宛丘下，丞相待子知子賢。子於文字實贍博，海客謾估珠盈船。欲賣明月一寸魄，雖豪未肯售以錢。通都大邑忽辨寶，直取不犯驪龍涎。遂作照乘物，矜夸魏人前。從茲十二車，光彩生從先。
送洪州通判何太博先歸新淦 梅堯臣 
拜官江上客，乘馬不乘船。獨畏蛟龍浪，將歸風雨天。葛花侵野徑，源水入腴田。君住巴丘下，西山道路連。
五月七日見賣瓠者 梅堯臣 
老圃奪天時，馬通爲煦嫗。四月彼種瓜，五月此賣瓠。陽陂與糞壤，功力且異趣。瓜遲瓠何早，豈不同雨露。速利乃在人，爭先無晚暮。
和江鄰幾景德寺避暑 梅堯臣 
垤蟻不應雨，鳴鳶不生風。鬰氣若甑炊，初陽如火紅。裸膚汗交流，腯體膏將鎔。龍頭費挹酌，犢鼻强遮蒙。常畏俗物來，去避青蓮宮。廣堂鋪琉璃，高簷蔭梧桐。廊壁畫地獄，獄具鑊鋸舂。鐵城何焰焰，鐵床亦彤彤。誰知炮烙死活間，傳自西域黄面翁。正類人世苦此熱，聲利役使亡西東。京師貴賃幾椽舍，窮煎相似聒欲聾。屋頭朝爨作飲食，枕底夕艾驅蚊蟲。宜爾近巷江夫子，賦詩特壓塵土中。
送趙諫議知徐州 梅堯臣 
鹿車幾兩馬幾匹，軫建朱幡騎彀弓。雨過短亭雲斷續，鶑啼高柳路西東。呂梁水注千尋險，大澤龍歸萬古空。莫問前朝張僕射，毬場細草綠蒙蒙。
送邵戶曹隨侍之長沙 梅堯臣 
青袍會稽掾，采服湘江行。水館魚方美，犀舟枕自清。鷓鴣啼欲雨，螮蝀見還晴。風土雖卑溼，醇醪可養生。
晨起裴吳二直講過門云鳳閣韓舍人物故作五章以哭之  其一 梅堯臣 
平生交友淚，又哭寢門前。魯叟不言命，楚人空問天。月沉滄海底，星隕太微邊。莫恨終埋沒，文章自可傳。
晨起裴吳二直講過門云鳳閣韓舍人物故作五章以哭之  其二 梅堯臣 
使虜嘗專對，江湖謫幾年。始看還近侍，遽此隔重泉。沃酒酒空滿，託詞詞謾傳。視予猶手足，莫怪獨潸然。
晨起裴吳二直講過門云鳳閣韓舍人物故作五章以哭之  其三 梅堯臣 
算數曾無據，仁人亦莫聞。很愚多至老，蘭桂苦先焚。不竟千秋恨，還如萬里分。臨風一號慟，易散日邊雲。
晨起裴吳二直講過門云鳳閣韓舍人物故作五章以哭之  其四 梅堯臣 
昨時賓晏地，今見繐緯遮。棲室那因鵩，從杯不爲蛇。曾無越人術，意起漢臣嗟。明日東城陌，悲凉後部笳。
晨起裴吳二直講過門云鳳閣韓舍人物故作五章以哭之  其五 梅堯臣 
曉陌行車過，交相歎且驚。荀龍聞一蛻，穆駿失全鳴。不復中書直，空餘左史成。緒言猶在耳，尚想見平生。
聞高平公殂謝述哀感舊以助挽歌三首  其一 梅堯臣 
文章與功業，有志不能成。嘗以隮高位，終然屈大名。遺風猶可見，逝水更無情。歸卜青烏壠，韓城苦霧平。
聞高平公殂謝述哀感舊以助挽歌三首  其二 梅堯臣 
京洛同逃酒，單袍跨馬歸。明朝各相笑，此分不爲稀。公既參鑪冶，予將事蕨薇。悲哀無以報，有涕向風揮。
聞高平公殂謝述哀感舊以助挽歌三首  其三 梅堯臣 
一出屢更郡，人皆望酒壺。俗情難可學，奏記向來無。貧賤常甘分，崇高不解諛。雖然門館隔，泣與衆人俱。
歐陽郡太君挽歌二首  其一 梅堯臣 
夫人有賢子，往歲謫夷陵。欲使無愁鬰，怡然見寢興。外詞陽磊磊，內畏實兢兢。隮壽復終貴，共爲時所稱。
歐陽郡太君挽歌二首  其二 梅堯臣 
當時丈人歿，雖少守孤兒。以及成名譽，何嘗厭藿藜。暮年終饗福，陰騭不應欺。莫使碧江上，獨傳陶母碑。
依韻和石昌言學士求鼠鬚筆之什鼠鬚鼠尾者前遺君謨今以松管代贈 梅堯臣 
江南飛鼠拔長尾，勁健頗勝中山毫。其間又有蒼鼠鬚，入用不數南雞毛。二物緩急豈常獲，捕刺徒爾操蠻刀。舊藏已贈蔡夫子，報君松管何蕭騷。
邃隠堂 梅堯臣 
大梁車馬地，塵土飛百尺。賢愚走其間，朝暮不見迹。北望天波門，垣垣宗室宅。宗室令王孫，愛書輕玉帛。華宇何深沈，但聞列圖籍。曲房有窈窕，空自事眉額。體胖生粹和，安在處巖石。古來爲善樂，豈以歌鐘適。
讀永叔所撰薛雲衛碣 梅堯臣 
文章如塗金，光彩發美器。所宜玉石間，模寫傳千祀。堅堅孝子心，森森柏庭閟。豈與石麒麟，原傍鬭蒼翠。
和石昌言以蜀牋南牋答松管之什 梅堯臣 
青松抽幹龍鱗細，秋兔束毫雞距尖。楊子擬經聊以贈，蜀麻江楮報何嫌。
赤蟻辭送楊叔武廣南招安 梅堯臣 
南方赤蟻大若象，潛荒穴洞人莫逢。天公合雨不决雨，從橫亂出將自封。侵疆凌壤壞城市，戰鬭億倍南柯雄。嘗聞穿山食此物，此物既大非常凶。張舌流涎莫可餌，枉啄不怕長戈舂。今令智者以智取，即見蚳醢傳太宮。因而使知禍福理，天子下令雲從龍。
走筆戲邵興宗 梅堯臣 
子魚一尾不曾有，又諾毘陵蒼鼠毫。細粒吳粳誰下咽，尖頭越管底能操。
送李中舍襲之宰南鄭 梅堯臣 
莫問褒中道路難，襄陽直上幾重灘。蒼煙古柏漢高廟，落日荒茅韓信壇。出水槎頭一絲挂，穿虹雨脚兩橋殘。土風大抵如南國，期會先時俗自安。
送王察推縝之鄧州 梅堯臣 
昔向南陽憶洛陽，秋橙初熟半林黄。車過白水沙痕闊，鴈落鉗盧稻穟長。廢壘漢碑金刻字，古原秦冢石爲羊。太平羽檄何曾有，賓主相歡菊薦觴。
戲酬高員外鯽魚 梅堯臣 
天池鯽魚長一尺，鱗光鬣動楊枝磔。西城隠吏江東客，晝日馳來奪炎赫。冷氣射屋汗收額，便教斫膾傾大白。我所共樂仲與伯，羨君赴約笑啞啞。持扇已見飛鸞翮，欲往從之雲霧隔。
送何濟川學士知漢州 梅堯臣 
丞相初得君，有志重儒術。乃言天下士，徒此占清秩。遂懲衒鬻人，忝冒十八七。進君天祿閣，比衆爲第一。又薦王張韓，恬可與君匹。吾儕宜慙羞，空自預朝韠。欲歸無田園，强住枉歲日。值君乘高軒，西望函谷出。當時迎長卿，書史傳未悉。車馳及襁負，千萬今可詰。老農喜君來，田租不妄率。織婦喜君來，縑機當俟畢。府胥喜君來，督責去暴抶。疾苦無不求，前人唯法律。晝錦榮既浮，康民美方溢。真爲丈夫志，豈是名過實。
依韻和達觀師聞蟬 梅堯臣 
飲餘晨露吸餘風，噪遍高枝爲俗聾。欲比伯夷清已甚，不餐周粟腹常空。
西水門晚遇雨 梅堯臣 
急雨射瓦瓦欲裂，猛吹驅熱熱斗歇。西北日脚雲猶遮，東南樹頭虹未滅。燕子健翅翩翩時，蜻蜓困立塘蒲折。
依韻和杜相公謝蔡君謨寄茶 梅堯臣 
天子歲嘗龍焙茶，茶官催摘雨前牙。團香已入中都府，鬭品爭傳太傅家。小石冷泉留早味，紫泥新品泛春華。吳中內史才多少，從此蒓羹不足誇。
依韻和接花 梅堯臣 
唯是圃人巧，非關元化偏。折條違物理，遷豔得花權。美女嫁寒壻，醜株生極妍。世間多妄合，吾不謂之然。
送石昌言學士 梅堯臣 
混混拍堤瓜蔓水，軒軒銜尾挂檣船。使君東下只朝夕，父老走迎無後先。古堞秋耕拾銅鏃，長淮瀑雨入壕蓮。鳴猿舞鶴仍持去，不憶承明夜直眠。
書南事 梅堯臣 
大梁國南門，馹騎方騰趨。波波一何急，蠻寇圍番禺。番禺本無備，前頼魏大夫。大夫築子城，今得守以須。兵雖不滿萬，閉壁堪指呼。老幼轉木石，壯健操矛弧。廩庫得以完，日月不易圖。城中舊無井，魏鑿安轆轤。魏由飛語去，不使立外郛。古稱時有待，淺薄皆謂紆。曲突與爛額，看取報功殊。
送吳照鄰都官還江南 梅堯臣 
霜前江水磨碧銅，岸背菱葉翹赤蟲。吳郎鬢絲生幾縷，不羞月上扶桑東。羞見清波照人影，去時黑髮吹春風。五年歸來婦應喜，從此不問西飛鴻。
馮子都詩 梅堯臣 
黄金畫車屋，韋絮緣車輪。牽以五采絲，藉以刺繡茵。出入長信宮，晝夜將誰親。所親美且少，玉頰丹砂脣。殷羅縫輕襦，明珠攢緇巾。半醉卧車中，侍婢躡行塵。憶昔廣明亭，將軍愛憐頻。便房不使殉，易寵在茲辰。嗣侯喜驅逐，平樂多從賓。青絲穿五銖，累室貯百珍。歡與子都異，矯與子都均。用財糞土擲，吐氣日月踆。天地可齊久，禍患豈有因。秋風茂陵下，蒼蘚上騏驎。
七月十六日赴庾直有懷 梅堯臣 
白日落我前，明月隨我後。流光如有情，徘徊上高柳。高柳對寢亭，風影亂疎牖。我馬卧其傍，我僕倦搘肘。寂寂重門扃，獨念家中婦。乳下兩小兒，夜夜啼向母。問爺若箇邊，天性已見厚。不嗟羈枕孤，不愧棲禽偶。內有子相憶，外有月相守。何似長征人，沙塵聽刁斗。
採芡 梅堯臣 
蝟毛蒼蒼磔不死，銅盤矗矗釘頭生。吳雞鬭敗絳幘碎，海蚌抉出真珠明。磨沙漉水莩殻滑，斫桂煮釜風波聲。齒如編貝嚼明月，曼倩不復饑腸鳴。莫論一斛貴與賤，堂上狼藉無由行。
史氏南軒 梅堯臣 
庭中碧石盎，上結三重山。飛光入酒盃，舞翠生髻鬟。竹林眠黄麞，莎徑欠白鷴。主人無倦情，窗戶不須關。
送河北轉運使陳修撰學士 梅堯臣 
河隍多宿兵，兵食固所須。幸時不戰鬭，畜養安可無。古興十萬師，七十萬家輟耕鋤。今來歲調餉，且與往昔殊。不使民轉輓，但使民歸租。急緩實塞下，商賈以利趨。關西河東亦如此，軍食雖足民實虛。公乎抱長才，當有所畫謨。應不貸內府，重錦象牙明月珠。邊城預自足，寧待臨事諭。莫令漢庭臣，獨言桑大夫。
奉和寄宣州廣教文鑒師 梅堯臣 
秋池對門蓮子枯，野壁剝月蝸涎塗。庭中兩株石楠樹，上有山鳥長相呼。當時聯巢接飛者，一落梁宋一海隅。扶桑日枝幾千尺，光彩不獨生陽烏。
送陸介夫學士通判秦州 梅堯臣 
從來戎馬地，饗士日椎牛。介胄奉儒服，詩書參將謀。隴雲連塞起，渭水入關流。豈似瀛洲下，窮年事校讎。
送徐君章秘丞知梁山軍 梅堯臣 
蒼壁束江流，孤軍水上頭。蛟龍驚鼓角，雲霧裛衣裘。午市巴姑集，危灘楚客愁。使君才筆健，當似白忠州。
依韻和秋夜對月 梅堯臣 
陳王苑裏望空虛，吳客風前憶具區。橫閣漸看河影轉，繞枝還見鵲驚無。蟲催織婦機成素，露逼鮫人淚作珠。才比陶潛無用處，紗巾時任酒霑濡。
送令狐憲周度支知秀州 梅堯臣 
鬢絲不是吳蠶吐，未到吳中已成縷。清腸無蠒自能生，窮愁便織連今古。論兵說劍三十秋，乃知功名難强取。往往橫遭年少輕，好在驅車海邊去。海邊郡民迎太守，黍作壺漿牛作脯。剩持鹽豉煮紫蒓，卵色椀寬光欲舞。試尋陸機舊時迹，畫舟烏榜穿平浦。秋草宅荒聞杜鵑，應暫徘徊解腰組。
寤寐謠 梅堯臣 
日月晝夜明，中匿暗靄物。前世有奇疾，五日瞑未歿。大夫家臣懼，鵲來視之脈不汨。嘗聞秦繆公，奄奄往帝所，甚樂豈蒼卒。及乎七日寤，事與此無咈。果然踰二日，覺語汝忽忽。從帝游鈞天，天樂聲颺動心骨。有熊欲援我，我時不敢咄。帝命我射之，熊死羆來突。又射又死羆，帝喜笑嗢嗢。二笥皆有副，拜賜未及發。見兒在帝側，帝屬翟犬一。曰俟子壯與，雖得都未悉。復思古虞舜，勳德如白日。將以其胄女，而爲七世匹。是時董安于，受言藏既密。遂陳鵲所云，錫田嘉彼術。他日駕四牡，桓桓兵衛出。矯立道上人，不避從者叱。願言謁主君，見子光隘溢。請君去左右，且聞君始疾。臣實在帝傍，頗有良可詰。詰見我何爲，見君射熊羆，命中皆不失。是且曷謂然，晉難其可述。賜笥與屬犬，解講見終必。問姓欲以官，欻怳不見質。姑布子卿能相人，翟婢賤兒真將帥。馳上常山得寶符，主君自此知無卹。北登夏屋邀大王，銅枓厨人擊王卒。夫子姊呼天，摩笄自殺向山窟。今傳所死山，摩笄名不沒。其後竹書留兩節，丹砂寫素智氏滅。嗚呼人事非偶然，滿飲琉璃耳方熱。
和曹光道風拔三檜 梅堯臣 
飄風西北至，樹苦萬繂牽。君家三古檜，繁根龍蛇纏。其固謂不拔，朱欄擁青塼。今同秀林木，摧倒誰復憐。安得百力士，扶持尚可全。慎勿伐作薪，豈無庭燎然。
飲劉原甫家原甫懷二古錢勸酒其一齊之大刀長五寸半其一王莽時金錯刀長二寸半 梅堯臣 
主人勸客飲，勸客無夭妍。欲出古時物，先請射以年。我料孔子履，久化武庫煙。固知陶氏梭，飛朱風雨天。世無軒轅鏡，百怪爭後先。復聞豐城劍，已入平津淵。聊讎二百載，儻有書畫傳。嗢呼纔十一，便可傾觥船。探懷發二寶，太公新室錢。獨行齊大刀，鎌形末環連。文存半辨齊，背有模法圓。次觀金錯刀，一刀平五千。精銅不蠹蝕，肉好鉤婉全。爲君舉酒盡，跨馬月娟娟。
送嘉州監押曹供奉 梅堯臣 
舊友尹師魯，嘗作送子文。文存人已歿，行復我何云。平時爲郡尉，遐方宜撫軍。定過楊雄宅，野鶴自成羣。
答仲源太傅八日遺酒 梅堯臣 
陶潛九月九，無酒望白衣。何言先一日，雙榼忽我歸。借問遺酒誰，天宗分日暉。明當酌大斗，黄菊羔醅肥。李賀諸王孫，作詩字欲飛。聞多錦囊句，將報慙才微。
送張生還和州 梅堯臣 
山頭孤石望來久，天外行人今獨歸。藥囊自有留生術，不管淮南木葉飛。
李康靖少傅夫人挽詞二首  其一 梅堯臣 
九月秋風急，三川苦霧迷。卜邙新隧啟，度鞏短簫齊。寶劍知終合，靈蟾已隕西。松門來會葬，車馬幾千蹄。
李康靖少傅夫人挽詞二首  其二 梅堯臣 
板輿曾至鄭，靈輤此歸周。行哭人增慕，凝茄月正秋。九原開祔穴，故土覆新丘。歲晏寒松下，茅苫孝子留。
送韓文饒寺丞宰蕭山 梅堯臣 
吳會未探穴，廣陵先看潮。橫江百馬怒，卷海萬鼙囂。舟楫凌湍發，魚龍接浪跳。薄言增勇氣，少當舉山瓢。
蔡君謨示古大弩牙 梅堯臣 
黄銅弩牙金錯花，銀闌線齒如排沙。上立準度可省括，箭溝三道前直窊。其度四寸寸五刻，鋈光歷歷無纖差。蔡侯出此問誰得，往年客遺來瑯琊。瑯琊築城穿厚壤，既獲磨洗爭傳誇。莫知歲月孰製作，精妙近世應難加。發機高下在分刻，今人妄射功仍賒。願侯擬之起新法，勿使邊兵死似麻。
和劉原甫省中新菊 梅堯臣 
華省切星斗，沉沉嚴燕房。秋風茂陵孫，種菊爛生光。天晴蝴蝶飛，上下舞雙黄。劉郎才筆豪，移榻吟在傍。日晚吏已散，殘景上粉牆。有酒無飲伴，掇英襟裾香。還思陶淵明，棄官歸柴桑。東籬獨此物，盈把恨無觴。頼有白衣來，好事遺壺漿。適意各一時，豈乏同舍郎。
依韻和仲源獨夜吟 梅堯臣 
秋鴻聲澀秋絃苦，塗金博山煙夜吐。寂歷虛堂燈暈生，誰人共聽西窗雨。
寄題周敦美琨瑶洞 梅堯臣 
仙人采玉驅雄龍，列山剖璞青腔空。因邃爲堂曲爲室，石乳溜壁光玲瓏。僊歸龍去草樹長，蔽翳不復人蹤通。指疆買墅下峯下，洗斸務欲險怪窮。蛇鱗鹿跡尚莫到，安問樵老諸牛童。古今未得君獨得，萬景付與由天公。何當歸來斂頭角，任從寶氣生白虹。陰溪淺水菖蒲綠，下有蝦蟆雙眼紅。及時佐酒斫兩股，勿使更入明月中。
許生南歸 梅堯臣 
大盤小盤堆明珠，海估眩目迷精麤。斗量入貢由掇拾，未必一一疵纇無。不貢亦自有光價，此等固知魚目殊。許生懷文頗所似，暫抑安用頻增吁。倚門老母應日望，霜前稻熟舂紅稃。歸來爛炊多釀酒，洗蕩幽憤傾盆盂。九卿有命不愁晚，朱邑當年是嗇夫。
得沙苑榅桲戲酬 梅堯臣 
蒺藜已枯天馬歸，嫩蠟籠黄霜冒榦。不比江南楂柚酸，橐駝載與吳人看。
寄題杭州廣公法喜堂 梅堯臣 
淘青研朱畫屋梁，黄漆柏障連曲房。日暉月色不須照，了了自可窺毫芒。夕陰花斂似欲病，飛鳥不驚烏帽郎。深山窮谷謾幽僻，喜得吳儂是藥囊。
題滿公僧錄西明軒 梅堯臣 
赤萍纔落鄧林外，青銅半磨傍露明。飛光斜入了不隔，坐卧一榻琉璃平。西方古胡黄金質，貝葉傳寫烏行橫。謂曉此教居此軒，滿壁圖畫遥峯生。
寄題撫州戴秀才息心亭 梅堯臣 
蒼蒼開幽林，峯嶺日相對。雲歸垂衣纓，泉落響環珮。仕宦雖有負，耳目得以貸。俯仰宇宙中，晏然維進退。
送臨江軍監軍李太博 梅堯臣 
三江卑溼地，北客宦游稀。霧氣多成雨，雲蒸易損衣。白醪燒甕美，黄雀下田肥。未辨殊方語，山歌半是非。
道損司門前日過訪別且云計程二月到郡正看暗惡海棠頗見太守風味因爲詩以送行 梅堯臣 
蜀州海棠勝兩川，使君欲賞意已猛。春露洗開千萬株，燕脂點素攢細梗。朝看不足暮秉燭，何暇更尋桃與杏。青泥劍棧將度時，跨馬莫辭霜氣冷。
送雪竇長老曇穎 梅堯臣 
朝從雪竇請，暮卷雲衲輕。莫問居士病，自從他方行。吳霜點髭根，海烏隨衆迎。安隠彼道場，萬事都忘情。
送襄邑知縣杜君懿太博 梅堯臣 
霜落水未落，令君將度河。農耕休叱耒，女織罷鳴梭。赤幘驅亭長，丹砂挈印窠。無慙浚儀政，才比陸雲多。
送晉原喬主簿 梅堯臣 
太守登車時，我病不能出。遥期玩海棠，度險馬屢叱。唯畏行邁遲，惡欲及春日。何爲愛此花，曾非桃杏匹。生紅濃復淺，瘦蔕脩且密。湖傍幾十樹，雕盤擁新漆。酒傾瑠璃盆，月上歡未畢。縣官同遠宦，簿領無督詰。刻意詠芳菲，追補李杜失。
十一月十三日病後始入倉 梅堯臣 
曾非雀與鼠，何彼大倉爲。狐裘破不溫，黄狗補其皮。霜花逐落月，綴在枯槁枝。予年過五十，瘦寢冰生肌。
閔尚衣盜褲 梅堯臣 
昔聞廉叔度，能使民多褲。多褲非或貪，持新不忘故。嗟嗟亦王官，奚自門閥汙。中府中紋綾，袖之呼馬去。左右即其私，邀索乃就捕。三公出死狗，訓導能有素。今同竊鈇者，見爾皆此趣。
胡夫人挽歌 梅堯臣 
已哉胡夫人，其壽七十餘。其子哀母死，一夕髭皓如。髭白髮亦白，長號守茅廬。扶棺埋吳雲，來會傾市墟。誰復向寒月，卧冰求鯉魚。
裴直講得潤州通判周仲章鹹豉遺一小缾 梅堯臣 
金山寺僧作鹹豉，南徐別乘馬不肥。大梁貴人與年少，紅泥罌盎鳥歸飛。我今老病寡肉食，廣文先生分遺微。
贈裴直講水梨二顆言太尠答吳柑三顆以爲多走筆呈之 梅堯臣 
綠橘似甘來太學，大梨如水出咸陽。莫將多少爲輕重，試擘霜包幾瓣香。
送樂職方知泗州 梅堯臣 
長堤凍柳不堪折，窮臘使君單騎行。蘇合輕裘霜莫犯，銅牙大弩吏先迎。山旁楚賈連檣泊，水上禹書寒磬清。試向郡樓東北望，煙波千里月臨城。
和劉原甫十二月十日試墨 梅堯臣 
海神不朝雪不作，大梁塵土蔽天高。道傍牛喘復誰問，佛寺吹螺空唱嚎。相公跪香恬且佚，陛下減膳心焦勞。因君試墨偶有激，勇辭壯筆揮長刀。予無奈何亦思飲，飲竭甖甕從餔糟。
十二月十三日喜雪 梅堯臣 
三日朔風吹暗沙，蛟龍卷起噴成花。花飛萬里奪曉月，白石爛堆愁女媧。大明廣庭踏朝駕，雉尾不掃黏宮靴。宮中才人承聖顔，捧觴稱壽呼南山。三公免責百姓喜，斗酒十千誰復慳。
送劉職方知汾州 梅堯臣 
西河風俗厚，尚翅古所聞。子夏有遺廟，干木有遺墳。太守下車日，當先此二君。不必汾水上，秋風看雁羣。
十三日雪後晚過天漢橋堤上行 梅堯臣 
隄上殘風雪，橋邊盛酒樓。據鞍衰意盡，倚檻艷歌留。海月開金鑑，河冰卧玉虬。當年洛陽醉，偏憶董糟丘。
送崔黄臣殿丞之任廬山 梅堯臣  庐山
驊駒西行四千里，直度經橋百尋水。石上菖蒲未見花，蒙頂茶牙初似觜。采時應憶故園春，故園開焙亦思人。其間杜鵑不中聽，掩耳聊看錦雉馴。青崖鞭垂瘦蛇尾，仙人掐節隨鱗起。斫取他年跨馬歸，劍棧秦山多折箠。
十九日出曹門見水牛拽車 梅堯臣 
只見吳牛事水田，只見黄犂負車軛。今牽大車同一羣，又與騾馿走長陌。卬頭闊步塵蒙蒙，不似緩耕泥洦洦。一一夜眠頭向南，越鳥心腸誰辨白。
二十一日同韓持國陳和叔騏驥院遇雪往李廷老家飲予暮又赴劉原甫招與江鄰幾謝公儀飲 梅堯臣 
雪游如梨園，風撼梨花落。驊騮驤首時，杳杳聞天樂。樓觀何參差，仙居倚寥廓。羣朋思飲酒，飲舉北斗杓。公子邀以歸，躍馬度城郭。鵠毳拂輕裘，蛟珠亂疎箔。少年氣若虹，屢起鄱陽謔。壯語士膽開，狂訶僮指愕。間或美笑言，又或跪酬酢。或如猿狙跳，或類虎豹攫。或廋秦客辭，或縱灌夫惡。盃盂或遷擲，履舄或攙錯。稍看雲容披，斜漏日光薄。馭僕整轡銜，庖人困羹臛。還家歷南市，燈燭已煜爚。入門見妻孥，未暇問何若。劉侯遽相招，登堂羅綽約。往往奏清歌，時時更大噱。江翁唱渭城，嘹唳華亭鶴。半夜蜘蛛喜，微然見無著。主人倍歡欣，勸客如傾壑。我時已大醉，盞至不解却。還思一日喧，靜坐無適莫。書作異時談，竹林何愧怍。
吳太博遺柑子 梅堯臣 
太學先生欺綠橘，吳興才士與黄柑。黄柑似日勝崖蜜，带葉初擎翠竹籃。還料楚王曾未識，徒將萍實詫江南。
和普公賦東園十題 擷芳亭 梅堯臣 
結宇東園中，種花待春風。口歌金縷衣，手折枝上紅。今日映綠髮，他年羞青銅。
和普公賦東園十題 清心堂 梅堯臣 
寂寞外物亂，境清心亦清。彼皆居深谷，此獨處重城。夷齊食薇蕨，千古首陽名。
和普公賦東園十題 石筍 梅堯臣 
削出青山根，峭立碧玉圭。不作湘竹老，不染帝子啼。不爲盤中蔬，豈與煙茁齊。
和普公賦東園十題 待月亭 梅堯臣 
明月過三五，飛出滄海遲。佳人望清夜，隔樹光離離。不須磔蝦蟆，寒魄自有虧。
和普公賦東園十題 虛白堂 梅堯臣 
空堂絕纖塵，虛靜自生白。長風吹月東，窗戶如不隔。漆園茲趣深，赤水珠難索。
和普公賦東園十題 假山 梅堯臣 
太山不可歷，石齒齧人足。聊集怪與奇，蒼蒼都在目。何須引寒流，平地作溪谷。
和普公賦東園十題 書齋 梅堯臣 
聖賢有事業，皆在經籍中。已愛牙作籤，可輕山賜銅。還來讀詩禮，不用辨魚蟲。
和普公賦東園十題 小池 梅堯臣 
小池依小山，山晴翠光入。無容羣蛙鳴，間有孤鶴立。曾不起波瀾，石郵風自急。
和普公賦東園十題 紫竹 梅堯臣 
西南産脩竹，色異東筠綠。裁簫映檀脣，引枝宜鳳宿。移從幾千里，不改生幽谷。
和普公賦東園十題 山茶 梅堯臣 
紅蘤勝朱槿，越丹看更大。臘月冒寒開，楚梅猶不奈。曾非中土有，流落思江外。
除夜雪 梅堯臣 
擊鼓人驅鬼，漫天雪送寒。臘從今日盡，花作舊年看。著樹多還墮，隨風積更乾。明朝預王會，畏濕兩梁冠。
和吳沖卿元會 梅堯臣 
千官車馬閶闔來，晝漏始上閶闔開。峨峨左右升龍進，昨夜雪飛雲作堆。殿前冠劍魚鱗立，東風入仗旗脚迴。黄鍾一奏寶扇掩，玳簾卷起香霧排。鳴梢未盡霹靂響，翠輦已退黄金階。聖人端冕御法座，大樂旅作聲和諧。羣公抃蹈丹墀下，尚書奏瑞四夷懷。乘輿却入更衣閤，通天絳袍陞玉榻。百拜稱觴萬歲聞，兩廊賜食簪裾匝。曲傳大定舞綴疎，波旋烟斂飭宮車。衛官解嚴多士退，日光停午氣象舒。吳君才筆天下傑，歸來作詩傳石渠。石渠祕邃無凡愚，石渠酬唱皆嚴徐。我慙短學復在後，收拾掇棄聊以書。
元日 梅堯臣 
頻年無入閤，今日預朝元。丹陛發金奏，侍臣稱玉罇。旗旌摇細仗，雲霧啟千門。却出蒼龍闕，衣冠萬馬屯。
依韻和仲源暮冬見寄 梅堯臣 
曾未學黄庭，衰顔已可驚。詩能如阮籍，評不愧鍾嶸。玉軫調初美，冰壺想更清。兔園風雪甚，還聽鴈來聲。
送韓子文寺丞通判瀛州 梅堯臣 
常聞河間守，介直天下無。選才才且殊，鐵網收珊瑚。珊瑚得亦難，鐵網取亦劬。况茲戎馬郊，爲貳維多謨。新春度滹沲，冰上少馳驅。
十七日和原甫風花偶書 梅堯臣 
風花不戀枝，脫萼亂翻飛。自學空中雪，寧同垣上衣。繞庭回旋久無著，衆鳥爭銜何處歸。
貽妄怒 梅堯臣 
飲食無遠近，所美貴甘𨍥。南方食蝦蟆，密捕向清畎。齒咀口且諱，聞語輒忿喘。此物何醜惡，猶勝螺螄蜆。西蜀亦取之，水田名穀犬。彼士不爲慙，吳人休獨愐。豈須若中州，牛羊烹大臠。
十六日會靈火 梅堯臣 
章聖皇帝興三宮，三宮鼎峙何崇崇。天聖七年六月尾，玉清始災壇宇空。于今二十有五載，上元後夜星軫中。乃聞會靈五殿火，丹焰徹天明月紅。千楹萬棟一夕盡，赤煙奔突西南風。先時二日車駕幸，爲民祈福輸清衷。大臣驕蹇不從祀，岳靈不歆爲不恭。若此示變猶影響，宜鑒陛下無惰容。神非怒乙遂及甲，天意警聖不警凶。不獨洪水累堯德，堯仁未忍流驩共。
送潘司封知解州 梅堯臣 
鹽池暗湧蚩尤血，紅波爛爛陽烏熱。岸旁遺老記南風，五月滿畦吹作雪。白徑嶺上橐駞鳴，太行山中騏驥苶。古人射利今人同，行商不困何由設。朱轓太守自東來，先世大夫留故轍。是非取與應不移，秦人休衒張儀舌。
飲酒呈鄰幾原甫 梅堯臣 
天地不爭行，日月不爭明。晝夜自顯晦，冬春自枯榮。夸父逐日死，共工觸天傾。二子不量力，空有千古名。寄語賢與愚，何嘗見長生。我願會良友，醉顔日常赬。東海爲酒罇，五湖爲杯羹。海罄湖且竭，盡倒爲解酲。苟死不復知，苟生徒牽情。項籍乘牛車，馳上廣武城。强梁取秦鹿，慷慨猶爲輕。歸來卧酒家，豈得慙公卿。樂亦但如此，舉世任營營。
寄渭州經略王龍圖 梅堯臣 
西城橐駞來賀蘭，入貢美玉天可汗。蕭關夜開月團團，彈箏古峽鳴哀湍。前將軍，不擐甲，取大官。今將軍，能撫士，尚盤桓。河西五郡兵氣完，駿馬躍棧無箭瘢。我嗟乘劣不受鞍，焉得乞與都人看。
二十一日雪中赴宿懷鄰幾原甫 梅堯臣 
正月東都雪，多於舊臘時。酒賓臨迥閣，野雀集枯枝。馬向西城度，花從上苑遲。劉郎與江叟，相對定爭棋。
送永興通判薛虞部 梅堯臣 
灰宮盜玉秦樓空，南山不老天無窮。蘚碑剝爛少文字，雨耕拾寶牛蹄中。其旁築城聚貔虎，黄土岌嶪如削銅。西州吏人氣吐虹，摧鱗斂角聽相公。少年別乘勤爾躬，幙府甚盛瓊瑶叢。
送宣州簽判馬屯田兼寄知州邵司勳 梅堯臣 
寒溪翠拖碧玉带，蒼山晴卧蛻骨龍。水邊苦竹抽肥笋，石上老蕨拳紫茸。泊船繫纜宿明鏡，昭亭廟古攢瘦松。陰風雨電潭心起，雲遮北嶺如墨濃。田秧浸綠白鷺立，內史出喜嘉賓從。昔時謝公來賽神，蘭肴作椒金作鍾。聯詩姓何名已失，板蠹粉落蟲鳥蹤。我鄉復傳召南化，磨鏤黑石君亦逢。
觀拽龍舟懷裴宋韓李 梅堯臣 
截春流，築沙坻。拽龍舟，過天池。尾矯矯，角岐岐。千夫推，萬鱗隨。驚鴻鵠，沉魚龜。春三月，輕服時。薄水殿，習水嬉。馬特特，來者誰。魏公子，人不窺。車轔轔，集其涯。邯鄲倡，士交馳。銀缾索酒傾玻瓈，用錢如水贈舞兒。却入上苑看鬭雞，擊毬彈金無不爲。適聞天子降玉輦，當門虎脚看大旗。春風吹花入行幄，紅錦百尺爭蛟螭。雲蓋迴，綵纜維，明年結客觀未遲。
二月四日雪 梅堯臣 
前日春風初擺條，昨夜雪飛深一尺。北帝及臘不行令，東皇發煦遭爾厄。侵時奪氣四時錯，欲問上天何不責。天高地厚語難通，俛首下土徒叩額。或言莫信難可聞，鶴鳴至微猶不隔。休問天，問顔蹠。休看花，看壟麥。
答劉原甫 梅堯臣 
生平多交友，常恨會遇稀。每念相笑語，昨是今或非。重惜向時游，出處苦乖違。從今儻有酒，莫問梨栗微。前夕呼我飲，遣奴來扣扉。暗犯風雪往，醉脫冠服歸。夜來新霽月，清吐萬里輝。劉郎戴幅巾，江叟披褐衣。相過無百步，誰虞竊訶譏。三家若循環，但知具甘肥。
聞語十方璉長老 梅堯臣 
舊居廬嶽寺，新化給孤園。還享國人供，應無塵事喧。有來聽喻筏，一悟見吹幡。不憶爐峯下，臨溪看飲猿。
十一日垂拱殿起居聞南捷 梅堯臣 
二月雪飛雞狗狂，錦衣走馬回大梁。入奏邕州破蠻賊，絳袍玉座開明堂。腰佩金魚服金带，榻前拜跪稱聖皇。一朝嚴氣變和氣，初令漏泄飛四方。將軍曰青才且武，先斬逗撓兵後强。從來儒帥空賣舌，未到已愁茆葉黄。徘徊嶺下自稱疾，詔書切責仍勉當。因人成功喜受賞，親戚便擬封侯王。昔日苦病今不病，銅鼓棄擲無鏢鎗。
十五日雪三首  其一 梅堯臣 
寒令奪春令，六花侵百花。塘冰膠燕觜，野水澀芹牙。擁柱輕於絮，吹墀浄若沙。乳禽饑啄木，誰悞撥琵琶。
十五日雪三首  其二 梅堯臣 
新雷奮蛇甲，密雪鬭鵝毛。正欲裁輕縠，重令著弊袍。沙泉流復凍，煙萼坼還韜。只待鄰醅熟，微聲聽酒槽。
十五日雪三首  其三 梅堯臣 
春風九十日，一半已銷磨。準擬看花少，依稀詠雪多。官車猶戴炭，菢鵲不離窠。向此興都盡，戴家誰復過。
聞密賜 梅堯臣 
朝聞政府賀捷回，夕賜明月五千枚。巍巍聖皇德所該，廟略付與何有哉。况未覆穴翦渠魁，宜先戰士老與孩。傾肝瀝膽謝不敏，豈可便恃張良才。
送衛真宰晏寺丞罷長安 梅堯臣 
捨琴辭苦縣，解劍入函關。鵲報遠人至，馬衝春雨還。荒榛郊北囿，葱翠國南山。歸見蕭何政，條令舊鎬間。
江鄰幾饌鰌 梅堯臣 
泥鰌魚之下，曾不享佳賓。又嫌太健滑，治洗煩庖人。煎炙亦苦腥，未嘗輒向脣。江侯昔南官，家膳無此珍。昨日邀我餐，下筯勝紫鱗。乃知至賤品，唯在調甘辛。
淘渠 梅堯臣 
開春溝，畎春泥。五步掘一塹，當途如壞堤。車無行轍馬無蹊，遮截門戶雞犬迷。屈曲措足高復低，芒鞋苔滑雨凄凄。老翁夜行無子携，眼昏失脚非有擠。明日尋者爾瘦妻，手提幼女哭嘶嘶。金吾司街務欲齊，不管人死獸顛啼。
蓬生麻中 梅堯臣 
麻畦無曲本，蓬質有樛莖。所託脩仍直，安能縱復橫。擇鄰聞舊母，益友記諸生。蕭艾從茲遠，蒿萊不可并。何嗟蔣詡徑，孰念衛人行。儻匪緣其地，秋風廣漠驚。
賣鹿角魚 梅堯臣 
水中龍，角而足。海小魚，角矗矗。不擬龍，乃擬鹿。譬彼蝸，抗蠒犢。漬以鹹鹵久且醭，持賣都市參鼎餗。此人何苦厭豬羊，甘爾臭味不飽腹。
夜與原甫江家步歸 梅堯臣 
丹砂漆盤盛井水，冷浸半坼山櫻花。始見春色不奈喜，黄昏招飲夜還家。劉郎居南我居北，陌上泥開天正黑。風吹蠟燭燒未明，素絲作履惜不得。
高陽關射亭 梅堯臣 
星弧射狼夜夜張，角弓備寇不可忘。將軍屯師古關下，不尚武力何由强。日與官兵來會此，弓須射硬箭射長。更如羿中九烏斃，獨見杲杲明扶桑。
京師逢賣梅花五首  其一 梅堯臣 
此土只見看杏蕊，大梁亦復賣梅花。此心還似庾開府，不惜金錢買取誇。
京師逢賣梅花五首  其二 梅堯臣 
驛使前時走馬迴，北人初識越人梅。清香莫把荼䕷比，只欠溪頭月下杯。
京師逢賣梅花五首  其三 梅堯臣 
憶在鄱君舊國傍，馬穿脩竹忽聞香。偶將眼趁蝴蝶去，隔水深深幾樹芳。
京師逢賣梅花五首  其四 梅堯臣 
曾見竹籬和樹夾，高枝斜引過柴扉。對門獨木危橋上，少婦髻鬟猶戴歸。
京師逢賣梅花五首  其五 梅堯臣 
此去吾鄉二千里，不看素萼兩三年。移根種子誰辛苦，上苑偷來值幾錢。
三月五日欲訪宋中道遇雪而止 梅堯臣 
蝴蝶飛時雪鬭輕，滿街撩亂得人驚。欲尋宋子東城去，馬畏春泥不敢行。
觀文丁右丞挽辭二首  其一 梅堯臣 
預政公槐亞，談經帝席陳。儉恭齊國相，清浄漢廷人。去夢嘗爲蝶，遺文不解麟。一聞車馬幸，豐賜及孤臣。
觀文丁右丞挽辭二首  其二 梅堯臣 
春風百花發，露挽九原歸。白馬悲鳴駐，黄鸝下上飛。壠邊新柏盛，門外弔人稀。獨見東牀客，攀車淚濕衣。
廷老傳沛語戲作 梅堯臣 
夷門市裏侯嬴老，公子時能釋禮過。莫問孟嘗招致客，薛中遺俗尚應多。
送胥平叔寺丞赴洛 梅堯臣 
單車細馬出虎牢，春雲黕黕百舌嚎。穀雨已近花欲盡，秉燭夜飲朝坐曹。因君重思昔日歡，醉筆狂掃嵩丘高。于今零落二十載，縱在各各歎二毛。試採上陽何首烏，刮切仍致苦竹刀。俗情相望亦異此，競欲折筍籠含桃。
送婺州通判徐殿丞 梅堯臣 
疾湍怒蛟龍，不畏東風逆。沄沄奔長淮，千里在咫尺。辭梁始及晨，過宋尚未夕。南州豈難到，何處淹行迹。
三月十日韓子華招飲歸成 梅堯臣 
清明曉赴韓侯家，自買白杏丁香花。雀眼塗金銀蔑籠，貯在當筵呼舞娃。舞娃取捧笑向客，不顧插壞新烏紗。朝來我舍報生子，賀勸大白浮紅霞。酒狂有持梧桐板，暴謔一似鄱陽槎。袒裼擊鼓禰處士，當時偶脫猛虎牙。褊衷不容又何益，鸚鵡洲上空蒹葭。
送下第親舊 梅堯臣 
花開風雨惡，坐見紛紛落。明日結子時，又復有脫萼。莫嗟樹漸老，樹老子亦著。共愛西枝繁，不數東枝弱。他年會有春，却看西枝薄。
燕 梅堯臣 
一避吳宮火，千年楚屋春。翅迎風雨健，聲入戶庭頻。掠水過長渚，銜蟲落覆塵。休將漢皇后，故故比輕身。
雨 梅堯臣 
春雲易成雨，一日幾迴陰。燕濕飛猶快，花寒色更深。邀車愁客遠，盤馬畏泥侵。向晚晴光吐，西窗綠影臨。
晴 梅堯臣 
風掃天如鑑，雲開日似萍。苑花猶带濕，蔬甲已微青。蝶翅粉應薄，塘漘波更渟。尋春不惜醉，莫笑髮星星。
送胡公疎之金陵 梅堯臣 
綠蒲作帆一百尺，波浪疾飛輕鳥翮。瓜步山傍夜泊人，石頭城邊舊遊客。月如冰輪出海來，江波千里無物隔。自古有恨洗不盡，于今萬事何由白。依稀可記鮑家詩，寂寞休尋江令宅。楊花正飛鮆魚多，良膾舉酒謝河伯。但令甘肥日飽腹，誰用麒麟刻青石。去舸已快風亦便，寧同步兵哭車軛。
送裴虞部知信州 梅堯臣 
攢青歷歷正面山，刺史日坐雲屏間。楚人竟掘水精璞，漢女買作月珮環。時惟産寶不重穀，願當化俗無棄菅。往辭丞相相有言，物景清絕何由攀。
送李推官之岳州 梅堯臣  岳阳楼
崑崙燕子五兩竿，霧露薄水平湖寒。風帆美滿八百里，夕從岳陽樓上看。魚跳鷺立月鉤下，星斗爛爛垂欄干。羽書不到罇俎裏，蠻兵况去荆楚安。試尋燕公舊賦筆，磨圭刻碧獨可完。
和和之南齋畫壁歌 梅堯臣 
終南下臨長安城，峻欄高檻黄金嬴。嵩山亦近洛陽陌，鮮車怒馬一日程。大梁平廣匝千里，不見雲峯來眼底。其間自有高趣人，掃室呼工巖壑啟。初疑巨靈勇擘華，不比將軍能聚米。暗雨輕煙滿室中，塵事如脂一朝洗。又將餘力作脩竹，石上數莖風撼玉。葉斜枝亞寒聲盡，節老根獰生意足。何須踐苔眠綠陰，然後始爲嵇阮公。三賢歌詠已見意，舞女不須頻整簪。
嫣婦 梅堯臣 
黄金一丸入雲端，羣貧望逐滿長安。衆人爲貴嫣不惜，棄擲如泥資彈射。藏身葉底有能鳴，辜負春風拖兩翮。不飛上天訴至珍，幾人辛勤揀砂石。
送端式歸漳州 梅堯臣 
來居天王都，常夢苦竹溪。乃識高僧趣，不爲利物迷。海燕乘華屋，區區竟銜泥。安知矯翼鷗，豈類斷尾雞。性同而質殊，何必莊指齊。
送黄殿丞通判潤州 梅堯臣 
前年江州飛火龍，樓殿化盡山將鎔。今聞榱棟復華壯，大閣渠渠出波上。南徐別乘簡且閑，下馬岸傍呼畫舫。永日江風不畏人，檝師猱獰欺白浪。衣上京塵莫厭多，斗擻中流雲在望。
揀花 梅堯臣 
紫絲暈粉綴蘚花，綠羅布葉攢飛霞。鶑舌未調香萼醉，柔風細吹銅梗斜。金鞍結束果下馬，低枝不礙無闌遮。長陵小市見阿姊，濃薰馥郁升鈿車。莫輕貧賤出閭巷，迎入漢宮人自誇。
次韻和端式見贈 梅堯臣 
不爲阮步兵，發詠怨朝陽。不學屈大夫，行吟思搴芳。其雨豈無時，細佩空自香。吾道不苟合，我懷固有常。江南一畝宅，近在句溪旁。仁宦且如此，夢寐安敢忘。以子諭言多，重歌木桃章。
楊公藴之華亭宰 梅堯臣 
月徑千里大，中有神娥宮。宮旁種玉桂，柯葉垂瓏瓏。蝦蟆穴其根，出輒氣墨蒙。光魄縱復吐，血赤如頑銅。不知從何時，更使人蹤通。年年折桂枝，寬少尚易充。今年拗都盡，禿株立童童。株禿莫爾攀，墮雲雙手空。歸來走海上，買鶴問吳翁。
端午前保之太傅遺水墨扇及酒 梅堯臣 
畫扇雙酒壺，置前兵吏立。言將國匠奇，重以風義執。樹石冰上看，山河月中入。便持菖蒲飲，不畏青蠅及。
送汝陰宰孫寺丞 梅堯臣 
艑郎唱櫓燕尾下，潁水落日蛇鱗生。綠蒲被岸漁網舉，黄鳥啄葚繰車鳴。吏無詬租官正來，不借魴鱮與吏烹。饋吏人情見里黨，官非喜慢知官清。
和曇穎師四明十題 雪竇山 梅堯臣 
重雲不藏春，深竇常有雪。曉月號松猿，晴壁挂海霓。終恍無心人，區區佩環玦。
和曇穎師四明十題 龍隠潭 梅堯臣 
老龍戀潭窟，不雨亦不雲。吐涎出溪滑，吹腥隔林聞。疾雷驅未去，魚鼈競紛紛。
和曇穎師四明十題 含珠林 梅堯臣 
山爲驪龍蟠，谷作驪龍顋。珠樹存其間，誰採明月來。何須循海隅，笑蚌未成胎。
和曇穎師四明十題 偃蓋亭 梅堯臣 
既將茅覆簷，復有松爲蓋。五里入山時，憩此得寒籟。曾無康樂游，但見雲衲會。
和曇穎師四明十題 雲外庵 梅堯臣 
山僧好寂靜，入雲恨不深。峯間一雨昏，林表孤燈沉。往來有猿狖，呼嘯自成音。
和曇穎師四明十題 石筍峯 梅堯臣 
巨石如龍孫，聳聳煙霧裏。明明落溪口，納納喧灘齒。何當助齋盂，菌蕃徒爲美。
和曇穎師四明十題 宴坐巖 梅堯臣 
心危身亦危，衽席尚顛墜。如何巖石上，來坐自安意。能諭死生間，無論寤與寐。
和曇穎師四明十題 三層瀑 梅堯臣 
山頭出飛瀑，落落鳴寒玉。再落至山腰，三落至山足。欲引煑春山，僧房架刳竹。
和曇穎師四明十題 丹山洞 梅堯臣 
山無鳳皇飛，洞有仙人跡。蝙蝠大如鴉，莓苔遍上屐。自慙無道骨，安問緣雲客。
和曇穎師四明十題 獅子巖 梅堯臣 
巖形若狻猊，不能千里走。豈無鳥獸羣，當假風雷吼。寄謝棲息人，想像真妄有。
依韻和原甫省中松石畫壁 梅堯臣 
山林與城闕，事物不相對。唯聞秉道義，所處無內外。趨煩而毀靜，此理乃俗輩。昔有天下賢，喜得名筆會。買粉塗南牆，松石生屋內。石怪如舂濤，松偃如起籟。畫來二十年，數偶未輒愛。罕親憑按顔，但覩抱犢背。雖當省闥嚴，晦昧欲何頼。今逢茂陵人，獨唱亦豪邁。
依韻和原甫廳壁錢諫議畫蟹 梅堯臣 
諫議吳王孫，特畫水物具。至今圖寫名，不減南朝顧。濃淡一以墨，螯殻自有度。意將輕蔡謨，殆被蟛蜞誤。
依韻和原甫廳壁許道寧山水云是富彥國作判官時畫 梅堯臣 
山情水思半軒間，試問來居有底閑。唯有才高方暇佚，無論歲月自能攀。
依韻和劉原甫見寄 梅堯臣 
憶昔游臨汝，于時太守賢。山尋順風處，城得豢龍遷。民頸纍纍大，池荷一一圓。周碑嗟缺矣，少室望嶄然。羸馬居人後，歸禽落我先。事還如響答，老去若波旋。賦分都應定，元功豈得偏。不須天以問，自可鑒於前。王粲今方樂，邊韶舊好眠。漢官聊擲彩，梵學競通禪。語道滔滔是，論情往往牽。平生二三友，南睇不勝悁。
醉和范景仁賦子華東軒樹次其韻 梅堯臣 
樹影落東牆，影微人已醉。休看枝上綠，但對眉間翠。
五月十四日與子華自內中歸 梅堯臣 
君注起居同左史，我爲委吏退延和。共經南陌東風急，側帽偷看意已多。
送傅越石都官歸越州待闕 梅堯臣 
越客舟從真定至，夜夜鏡湖生夢寐。曉度吳江百尺船，洗眼重看會稽翠。買臣負薪樵徑荒，伯鸞賃舂苔臼棄。綠橘黄柑带葉收，白粳紫蟹侵霜饋。食蟹易美粳易飽，綠橘佐酒柑佐醉。莫論仕宦遠與近，布袍練袍何所利。君恬不忍乞丐爲，且返故廬聊以遲。
吳沖卿出古飲鼎 梅堯臣 
精銅作鼎土不蝕，地下千年蘚花冪。腹空鳳卵留藻文，足立三刀刃微直。左耳可執口可斟，其上兩柱何對植。從誰發掘歸吳侯，來助雅飲歡莫極。又荷君家主母賢，翠羽胡琴令奏側。絲聲不斷玉箏繁，繞樹黄鸝鳴不得。我雖衰苶爲之醉，玩古樂今人未識。
二十四日江鄰幾邀觀三館書畫錄其所見 梅堯臣 
五月秘府始暴書，一日江君來約予。世間難有古畫筆，可往共觀臨石渠。我時跨馬冒熱去，開厨發匣鳴鑰魚。羲獻墨迹十一卷，水玉作軸光疏疏。最奇小楷樂毅論，永和題尾付官奴。又看四本絕品畫，戴嵩吳牛望青蕪。李成寒林樹半枯，黄荃工妙白兔圖。不知名姓貌人物，二公對弈旁觀俱。黄金錯鏤爲投壺，粉障復畫一病夫。後有女子執巾裾，床前紅毯平圍爐。床上二姝展氍毹，繞床屏風山有無。畫中見畫三重鋪，此幅巧甚意思殊。孰真孰假丹青模，世事若此還可吁。
依韻吳沖卿祕閣觀逸少墨蹟 梅堯臣 
奇哉王右軍，下筆若神聖。長戈與伏弩，無不從號令。賢豪雖林立，帖斂孰敢競。師徒氣揚揚，龍虎旗正正。勝聲塞宇宙，自昔無此盛。赫赫猶至今，瑣瑣曷云並。崇崇中秘書，濟濟士游泳。墨寶收盈厨，來觀遇已橫。始知前人蹟，鎸多自失勁。紙素儻未壞，萬古傳莫竟。一從歸人間，夢寐不能更。但媿將短才，輒爾接高詠。何羞趙壹窮，自有鍾嶸評。嘗聞曹將軍，尚諳賦競病。我生羣俊末，貧賤亦足慶。文成終媿君，鉛刀值枯梗。
同江鄰幾龔輔之陳和叔登吹臺有感 梅堯臣 
在昔梁惠王，築臺聚歌吹。笙簫無復聞，黄土化珠翠。當時秦兵强，今亦歸厚地。我與諸賢良，舉酒莫言醉。曾誰問孟軻，空自有仁義。
逢羊 梅堯臣 
牧人垂長髯，驅羊從北道。老羝壓大羣，毛比長髯好。暮歸同一欄，朝出不擇草。既肥當用烹，從羝羝獨保。狡誘以全軀，角尾徒爲老。
依韻和張中樂寺丞見贈 梅堯臣 
朝車走轔轔，暮車走𨌠𨌠。黄埃蔽車輪，赤日爍車屋。靡論遠與近，安問疎與熟。賢愚各有求，往返相磨轂。我馬不出門，我蹟亦以跼。心慕中樂賢，道義聞且宿。其言清而新，其貌古不俗。書可到二王，辯可折五鹿。往見未爲勞，定交然後篤。惠詩何勁敏，對敵射銅鏃。穿楊有舊手，驚雀無全目。强酬非所當，宜將弓矢速。
依韻和原甫對月見邀不至 梅堯臣 
每愛孔北海，罇中常不空。今無酒與客，唯有月兼風。遠色曾何隔，微凉亦已同。更期三五夕，靜坐接談叢。
依韻和原甫月夜獨酌 梅堯臣 
月下馬蹄休擾擾，夜凉蟲響競囂囂。一杯獨飲愁何有，孤榻無人膝自摇。北斗柄高天漸轉，小冠簪冷髮微凋。誰知靜對頹然影，竟夕幽懷豈易聊。
依韻和原甫早赴紫宸朝待旦假寐 梅堯臣 
月落西樓露氣寒，大明將謁望清班。燭房猶照衣冠上，漏舍欲爲魚鳥間。入仗采旗開日月，在庭公衮儼雲山。我慙一似朝宗水，亦得隨流到海還。
依韻和原甫新置盆池種蓮花菖蒲養小魚數十頭之什 梅堯臣 
瓦盆貯斗斛，何必問尺尋。菖蒲未見花，蓮子未見心。小鮮不足烹，安用芎餌沉。戶庭雖云窄，江海趣已深。襲香而玩芳，嘉賓會如林。寧思千里游，鳴櫓上清涔。
送施屯田提點銅場兼相度嶺外鹽入虔吉 梅堯臣 
江西采銅山未竭，南越熬波海將結。主人貪利不畏刑，白日持兵逾盜竊。銅私鑄器鹽奪商，死共吏爭蛇鬭穴。姦豪乘勢倚蠻陬，劫掠聚徒成蟻垤。今雖驅翦嶺下平，尚恐根存更生孽。因擇健才通便民，付職與權將有設。秋香亭上共爲賓，却作主人殊少悅。徂東走北十五年，只有山川看不別。
依韻和江鄰幾癸巳六月十日同刁吳韓楊飲范景仁家晚赴館宿覩吳興太守章伯鎮題壁記辛卯仲秋初吉九月十一日十月二十二日十二月十一日壬辰二月一日館直慨然有感 梅堯臣 
江翁多感槩，飲散來直廬。題蹤有舊友，連蹇常與渠。昨歸天祿下，念昔悲有餘。未久復外補，安能戀清虛。得請向苕霅，幽懷寄禽魚。高城浸湖光，面面當紅蕖。晚乘畫舫游，四坐羅輕裾。數杯已酩酊，萬事應破除。不愛趨時近，不恤與世疎。百歲且過半，冉冉將焉如。誰慕八十叟，猶在磻溪漁。嗟哉再宿夕，乃自仲秋初。清談固隔絕，可見壁上書。
送林大年寺丞宰蒙城先歸餘杭逋之姪孫 梅堯臣 
東方有奇士，隠德珠在淵。川壑爲之媚，草樹爲之妍。歿來十五載，獨見諸孫賢。煌煌出仕途，皎皎如淮蠙。今爲蒙城宰，歸問浙江船。何時渡楊子，夜入明月邊。有舄不化鳬，有琴何用絃。真趣還自得，治民唯力田。
依韻和原甫六月八日曉雨 梅堯臣 
侵曉忽飛雨，颯然戶庭凉。滴堦初聞聲，濯樹暗有香。吹燭焰閃閃，鳴雞濕昂昂。稍已便衣冠，喜氣眉宇翔。安然如涸魚，呴沫久已望。塵纓自可潔，何必念滄浪。
送余中舍知漢州德陽 梅堯臣 
匹馬易爲秣，單車長是輕。秋風來棧道，宿雨度關城。石上樹林暗，山根江水明。桐花鳳何似，歸日爲將行。
勉裴如晦 梅堯臣 
裴侯失嬰兒，心腸如焚煎。愛玩白玉玦，墜地不復全。收拾見顔色，瑩澈猶自妍。鳳皇生九雛，一卵破易捐。况多令男子，拭淚慰目前。
送謝寺丞知餘姚 梅堯臣 
姚江千里海汐應，山井亦與江潮通。秋來魚蟹不知數，日日舉案將無窮。高堂有親甘可養，下舍有弟樂可同。縣民舊喜諸郎政，芻力莫媿今爲翁。
與蔣祕別二十六年田棐二十年羅拯十年始見之 梅堯臣 
我今五十二，常苦離別煎。屈指數離別，正去一半年。三君異出處，相見有後先。蔣最會遇早，羅倍晚於田。仕宦比我遲，官資居我前。此亦漫輕量，無限歸荒埏。所喜笑語同，各驚顔貌遷。髮有霜華侵，目有蜘蛛懸。有酒易以醉，有奚徒用妍。醒來念功名，病螾希蜿蜒。安得有園廬，寬閒近林泉。養魚數千頭，種薤三四廛。餘蔬皆稱此，嘉果植亦然。既無俗造請，窮冬事高眠。囷貯白粳稻，酒沽青銅錢。飯過引數杯，令兒誦嘉篇。仰首看赤日，區區隨天旋。朝見出滄海，莫見入虞淵。畢竟將何窮，磨滅愚與賢。億億萬萬載，筋骨非玉堅。桐棺三寸厚，在昔誰免焉。去去欲及時，嗟嗟無由緣。
別三十弟彥臣 梅堯臣 
朝辭都城裏，暮止汴堤頭。滿目非相親，寂默對河流。
依韻和雪竇山曇穎長老見寄 梅堯臣 
處山無厭山，林鳥正關關。月入潭心白，花明谷口閒。采薪能自至，流水不知還。聞欲觀滄海，高峯峻亦攀。
送余中舍監韶州錢監 梅堯臣 
孤青水上石，片白蒼梧雲。虞舜不可見，簫韶不可聞。君爲漢錢官，鑿山取銅鑛。韶石不生銅，留爲千古景。
七夕詠懷 梅堯臣 
織女無恥羞，年年嫁牽牛。牽牛苦娶婦，娶婦不解留。來往一夕光，奕奕河漢秋。輕傳人世巧，未知何時休。喜鵲頭無毛，截雲駕車輈。老鴉少斟酌，死欲同造舟。明月不到曉，是夜曲如鈎。天意與物理，注錯將何求。嘗聞阮家兒，犢鼻竹竿頭。人生自有分，豈媿曝衣樓。
韓子華遺冰 梅堯臣 
六月侍臣方賜冰，我賦得之從友朋。開盤一見水玉璞，置坐百步無青蠅。熱膚收汗起疹粟，不有消渴同茂陵。杜子每思赤脚踏，韓老嘗苦如甑烝。慙無二公才與學，享此足與俗輩矜。
依韻和原甫置酒蘭菊間 梅堯臣 
置酒蘭菊間，賓主適所適。權豪自炎炎，下上走役役。茲時况休沐，良可會朋戚。流俗務趨喧，寧思事閑寂。我輩豈其愚，歡言無吝色。相與舉盃盂，高歌不知夕。秋花未黄紫，秋雲多淡白。但知沉醉歸，莫顧有吏責。冠紼身外物，儻來安足惜。吾貧喜從游，幸免挂錢僻。
觀書 梅堯臣 
山陽女子大字書，不比常流事梳洗。親傳筆法中郎孫，妙作蠶頭魯公體。試寫麻牋滑似苔，墨蛟矯矯秋潭底。
送仲和師歸雪竇兼簡穎禪師 梅堯臣 
野鉢歸松下，將親聞道師。風沙不堪寄，霜笴自相宜。
二十二日起居退聞宣三館諸公觀瑞蓮 梅堯臣 
來朝十二旒，將出未央殿。微聞嘉蓮開，獨許侍臣見。嘉蓮其如何，層樓擁霞片。玉輦下天泉，日昃不知倦。恩魚應亦喜，跳沫珠欲濺。誰憐與衆歸，博士臣疏賤。
依韻吳沖卿秋蟲 梅堯臣 
梧桐葉未老，露滴玉井牀。秋蟲如里胥，促織何苦忙。苒苒機上絲，入夜爲鼠傷。織婦中夕起，投梭重徊徨。那聞草根聲，膏入然肝腸。天子固明聖，措意如陶唐。下民唯力穡，不見田疇荒。豈知裒斂人，督責務健强。所以機中女，心鬭日月光。年年租稅在，聒耳信已常。哀哉四海人，無不由此戕。吳侯當廳時，靜坐愛初凉。方將同佳人，歡樂舉杯觴。繁鳴雜螇螰，感愴情不皇。况蒙朝家恩，兄弟登俊良。意慮宜恤物，以慰衆所望。今者秋蟲篇，不異七月章。
陌上二女 梅堯臣 
素手搴冪䍦，柔纖明春荑。轉眄動桂葉，陽語啟瓠犀。阿姊金盛珠，阿妹繅籍圭。吹香襲行路，豈獨下蔡迷。
無悔 梅堯臣 
婦人未四十，容貌已改前。男年踰五十，嗜欲固自偏。勿以色敵心，色衰心易遷。勿以愛恃久，愛移久多愆。明鏡知惡看，何須妬嬋娟。
弔瑞新和尚 梅堯臣 
示化何悲戚，俱焚只衲衣。已隨原火盡，空見野雲飛。寫影誰方丈，栽松舊翠微。當年渡江鉢，弟子獨將歸。
依韻和吳沖卿新葺南齋 梅堯臣 
移病新秋厭直廬，自將僮僕治前除。已栽楚客江邊草，不學嚴陵瀨上魚。紅穗拂欄何蒨粲，綠叢無水亦蕭疎。從今有月君須飲，況與朋親共舍居。
江鄰幾遷居 梅堯臣 
聞君遷新居，應比舊居好。復此假布囊，家具何草草。我貧無囊假，來僮笑欲倒。所笑還往人，生計不足道。非用僮僕知，雖貧自懷寶。
依韻答宋中道 梅堯臣 
朝迴思見子，疲馬不及換。入門呼僮僕，雞犬屢鳴嚾。中厨尚青煙，知未畢晨爨。曾不留我餐，忍餒固已慣。一接道德言，塵坌洗鄽閈。復出新錄書，令人再三歎。史漢抉精深，文字光粲粲。雖然饑腸鳴，躭讀忽忘肝。乃慙素所學，掇拾得淺懦。窮年誦讀人，呷呷類鵝鸛。較量功實倍，要捷未能半。麤行與細注，健筆凌東觀。天馬萬里行，筋骨在蹄腕。不知始何時，方冊已盈案。譬如涉大海，只見波漫漫。嗟哉勤且敏，固合處文翰。九閽未蹟歷，重雲若蔽扞。蓬瀛咫尺間，將度石橋斷。昔爲蛟龍騰，今爲野鼠竄。我亦失其宜，朝出不暇盥。碌碌倉廩爲，區區升斗筭。褊衷誠未堪，欲說慮辭曼。强希高遠蹤，終作俗嵬喚。家匱兒女大，裙襦不遮骭。既窮懶往還，榮悴異菼薍。老松唯霜知，古布直火浣。當期心所照，非效目所翫。蒙評蕪累音，亦發顔背汗。鉛刀况易缺，徒假以金銲。他人焉可欺，適足見謾讕。來章特美好，願鏤青玉段。
聞刁景純侍女瘧已 梅堯臣 
前時君家飲，不見吹笛姬。君言彼娉婷，病瘧久屢治。隔日作寒熱，經時銷膏脂。醫師尤飲食，冷滑滯在脾。次聞有鬼物，水火陰以施。乃因道士逐，實得鬼所爲。手洒桃枝湯，足學夏禹馳。呵叱出門牆，勿復顧嘔遺。今雖病且已，皮骨尚尫羸。豈暇理舊曲，未能畫蛾眉。當期重相見，風月臨前墀。
景純以侍兒病期與原甫月圓爲飲 梅堯臣 
古龍水底鳴素秋，江雲不飛江賈愁。金陵舊族天祿游，家有善笛能娛侯。憶侯前年罷姑孰，自買蘄州飽霜竹。腮肥頂瘦裁青玉，鑽鑿商聲五音足。牛渚磯邊夜泊時，平波不起月中吹。老魚跳舞龜出泥，雌蛟怨泣雄鼉悲。新還中都人罕知，交親奏酒隔簾幃。丹脣一發妙響馳，醉客欲見寧非癡。昨夜劉郎辭玉巵，主人勤謝當勿疑。渠今纏瘧尚苦羸，他日海蟾圓未遲。圓未遲，凉肝脾。畏肝熱，生腦脂。生脛脂，不得窺。
永濟倉書事 梅堯臣 
神武立四極，收兵銷衆豪。輸糧來萬國，積庾下千艘。貔虎肥於豢，麒麟老向槽。中州無殍餓，南土竭脂膏。黄鼠羣何畏，青鳩啄且嚎。古梁生菌耳，朽堵出蠐螬。樹腹懸蛇蛻，絲窠挂鳥毛。塵埃雖自汨，朱墨亦能操。直宿愁風雨，經年弊褐袍。仲尼猶作吏，我輩勿爲勞。
依韻和磁守王幾道屯田暑夜懷寄 梅堯臣 
地厚天青冥，故交榮謝并。何當一壺酒，以昔相與傾。君今二千石，未往戀山楹。山楹夜對月，孤懷豈忘情。貴者幾何逝，賤者幾何生。夏簟且安寢，明星上東城。
依韻和孫侔鴈蕩二首  其一 梅堯臣 
海邊巉絕有蒼山，怪怪奇奇物象閑。百丈素流珠噴薄，千重紅樹火回環。遠尋僧寺石屏下，時遇野人雲屋間。今日京華見君說，便思輕舸出東關。
依韻和孫侔鴈蕩二首  其二 梅堯臣 
鴈蕩高高路莫通，銜蘆秋翼入雲峯。山頭水闊不見影，巖下沙平時有蹤。千仞柱天何斂閃，萬工揮筆漫輕濃。葛巾蠟屐未能著，空羨青蒼重復重。
赴刁景純招作將進酒呈同會 梅堯臣 
日光如鎔金，湧上滄海流。一朝復一朝，鑄出萬古愁。大鑪石破碎，世事安得休。明月只照夜，時時如屈鉤。常娥與玉兔，擣藥何所瘳。大患不自治，更被蝦蟆偷。我思天地間，二物最取尤。措置尚若此，細故曷用憂。著書欲傳道，未必如孔丘。當時及後代，見薄彼耽周。功名信難立，德行徒自脩。勞勞於我生，蔕挂同贅疣。不如聽鄰笛，就其舉盃甌。笛不煩教養，酒不煩取求。從今醉至春，從夏醉至秋。勿禁雞㹠魚，間薦鶉雁鳩。况多南方物，鹹腥美咽喉。計較無以過，試共阮籍謀。
薛簡肅夫人挽詞四首  其一 梅堯臣 
蕭公當貴日，小吏引輕軒。四德有遺美，六親無異言。立孤傳世嗣，垂範在閨門。澮水終歸柎，秋雲逐去魂。
薛簡肅夫人挽詞四首  其二 梅堯臣 
嘗聞求子婿，不似怒甘公。莫以昔人比，皆爲當世雄。家聲新慶續，國禮舊恩隆。必與齊姜墓，千秋壠樹同。
薛簡肅夫人挽詞四首  其三 梅堯臣 
冠劍將朝去，常知好直言。戒辭猶可託，先見久應存。瑩白冰兼玉，清芬蕙與蓀。堂塗從此閉，何日卜丘原。
薛簡肅夫人挽詞四首  其四 梅堯臣  泰山
美合周詩播，魂先岱嶽歸。空堂遷舊榻，素月照靈衣。珠翠香沉匣，丹青影挂幃。百年親戚淚，併作露霏霏。
送淮南提刑孫學士 梅堯臣 
淮南木老霜欲飛，順令恐縱諸侯威。命書纔出邸掾竭，已見衣繡車迎歸。樂莫我聽筵莫迓，清如蟾蜍夜吐暉。不須久作平反吏，自合橫經親帝闈。
送孫學士知太平州 梅堯臣 
慈姥山上瘦龍孫，堪爲笙簫奉玉罇。使君來教後堂樂，江雲江月能迎門。門外青山謝家宅，當時池館無復存。乃知取歡須及早，富貴只是乘華軒。我踰五十作委吏，塵土汨汨嗟馳奔。有吹亦如賣餳者，安得鳳凰下崑崙。君今雖不苦稱意，尚驅文弩彯朱幡。嚴助昔除二千石，久勞侍從誠爲煩。
送楊明叔通判越州 梅堯臣 
知子心中光皪皪，不作秋蟫緣簡策。八月乘風入會稽，鏡湖細浪魚吹白。新除戚里外諸侯，况喜上賓開右席。明月樓中吸玉笙，青山影裏森朱戟。禹穴淵深入地流，秦望峯高插天碧。朝暮樵溪不見人，往來梅市空餘迹。墨池科斗作蝦蟆，道士鵝羣誰更易。摩滅應多著者稀，但游莫用論今昔。
依韻和睢陽杜相公答蔡君謨新體飛草書 梅堯臣 
丹砂篆印發題封，雲母屏開照耀中。漠漠蛟綃吹入紙，翹翹蠆髮卷隨風。新番自與鴻都異，舊法唯應堊帚同。丞相報詩何處問，清泠池上雁能通。
翠羽辭 梅堯臣 
秦女乘鸞遺翠羽，落在人間與風舞。風休不歸誰作主，此郎拾取裝金縷。郎家主婦愛且憐，繫向裙腰同出處。朝來鄰里偶經過，方朔鄒枚爭欲覩。主人重客苦留連，急走鈿車令去取。酒巡未匝掩閤扉，忽已聞歸報鸚鵡。重勻朱粉臨鏡臺，促息不停催出戶。正抱琵琶穩繫絛，輥作輕雷攏作雨。自解彈成啄木聲，豈唯能寫胡人語。醉眼流波入鬢時，絃慢邀郎緊絃柱。身柔柱澀郎力微，欲倩傍人頻顧主。主何磊落風味多，就請上賓無不許。相疎情遠誰稱渠，畫撥當胸客當去。
擬詠懷 梅堯臣 
西北有龍淵，東南有天池。天池鳥名鵬，昔在北溟嬉。龍能安故淵，變化不可知。豈效彼運徒，翼如浮雲垂。荒淫啟朱宮，道德處茅茨。何爲後世士，常以尼父悲。
八月三日詠原甫庭前林檎花 梅堯臣 
秋蠹無完葉，疎叢有瘁莖。偶來庭樹下，重看露葩榮。衆自守常理，獨開偏見情。從今數霜月，結子尚能成。
送河陽通判張寺丞從富公辟 梅堯臣 
張公愛神鍔，佩服近玉麟。又拭華陰土，光彩一以新。百里無惡獸，千里無冤人。今朝欲何之，去去延平津。應當出匣飛，騰波决秋旻。
送淮南轉運李學士君錫 梅堯臣 
王都重兵廩，命使總八方。淮南舟車衝，三楚籠利長。惟時有才彥，數計等桑羊。八月賜詔行，朱斾插大航。汴湍入秋漲，東鼓下鏜鏜。今日發大梁，明朝過睢陽。睢陽授經地，父老認道旁。同業八十人，或貴或爲郎。先生歿大官，弟子無荷囊。乃知詩書傳，要在明三綱。隋末聞仲淹，來學去佐唐。唐初稱名臣，鮮及杜與房。親見慕義人，專門起輝光。我聞房杜流，已顯惟王張。雲漢幾萬里，星宇爭耀芒。歸來立螭頭，莫愛魚稻鄉。
重送楊明叔 梅堯臣 
君將會稽去，舊蹟可以嬉。予因狀其美，贈子臨路岐。子不以爲樂，但願有以規。噫吾豈無說，畏子未及裨。既求不語子，吾曷忍子欺。前年子渡淮，夜泊洪澤湄。有鬼稱使者，來告風波期。子時再拜謝，乃被鄰船嗤。逡巡鬼復至，復附船家兒。怒彼慢嗤士，明當使驚危。船兒傍舷迴，走若一足夔。翌日各解舟，出浦風動旗。子獨乘安流，彼受橫浪吹。此事非子傳，焉得他人知。昨逢令弟藴，備述果不疑。越俗素重鬼，慎勿啟其私。子口有仁義，子腹有書詩。子嘗談王道，怪語固未宜。近聞蘇才翁，問子辟者誰。得非外戚侯，子怒已豎眉。今我儻得罪，甘與蘇同之。
送董傳秀才之汝陰 梅堯臣 
社燕已歸盡，秋鶑猶繞林。久爲梁國客，不起灞陵心。徒步赴朋館，遠遊無橐金。江君丈人意，莫入楚鄉深。
送張子野屯田知渝州 梅堯臣 
舊居苕溪上，久客咸陽東。歸來得虎符，馳馬向巴中。歌將聽巴人，舞欲教渝童。况嘗善秦聲，樂彼渝人風。忠州白使君，竹枝辭頗工。行當繼其美，貢葛勿怱怱。
送楊子充知資陽縣 梅堯臣 
家近古臨邛，聞多木蘭樹。其人襲芳馨，乃有相如賦。成名三十年，始見列鴛鷺。出爲資陽長，秋鬢已點素。天子愛黔黎，歸與蜀民諭。當時同洛陽，過半作丘墓。屈指今所存，無如君最故。唯酒可餞行，不飲車空駐。
送司馬學士君實通判鄆州 梅堯臣 
君家世典史，君復續祖爲。蘭臺未成書，汶陽從已知。將行我何贈，一誦溪堂詩。聞彼多蒲魚，可助鼎與巵。在昔阮嗣宗，初赴東平時。醉扶乘蹇馿，圖畫猶可披。今見國門外，徒馭不驅馳。十里馬一歇，五里車一脂。不得同雁羣，相送過寒陂。
送陳殿丞知韶州 梅堯臣 
韶州使君行，請問韶石名。傳聞古帝舜，石上奏九成。鳳皇爲之下，朱鳥不復鳴。舊祠亡玉琯，四序安得平。至今南方熱，臘月裘服輕。事外共廢酒，曲江風物清。
寄岳州孫屯田 梅堯臣  洞庭湖 岳阳楼
從來洞庭好，都在岳陽樓。明月一千里，寒光三萬秋。年華有時盡，風物不知休。太守憐予句，應如沈隠侯。
大愚 梅堯臣 
大愚不量能，品藻輒己出。朝以軻爲同，暮以丘爲匹。其人豈鷹雀，鳩鴿化五日。指鹿危二世，師歆造新室。雖云詐力尚，終自殞斧鑕。
送邵不疑謫邵武 梅堯臣 
不嗟遷謫遠，所惜去非遲。國法何嘗重，君恩亦已慈。飛鴻因雨急，寒葉未霜危。江上多新釀，青帘亞竹籬。
送孫應之推官赴鄆州 梅堯臣 
重別心意衰，輕別心意壯。行車將漸遥，依依獨長望。晚風生微寒，脫葉飛汶上。何當發談笑，把酒半鬰盎。
寧陵阻風雨寄都下親舊 梅堯臣 
晝夜風不止，寒樹嚎未休。人言雨殺風，雨急風未柔。獨扶慈母喪，淚與河水流。河水有冬竭，淚泉長在眸。予生五十二，再解官居憂。昨者母疾亟，骨肉相聚愁。橐中無一錢，緩急何可求。母當臨終時，囑我貧莫羞。隨宜具棺斂，厚貸壓人頭。死事定無益，生償且無由。泣涕聽母言，心腸如剜鉤。小子雖不令，長養恩曷酬。旦夕期速平，後事勿預謀。願母强藥食，更延百千秋。固云莫望我，我魂已飛遊。語畢忽奄逝，撫膺呼裂喉。未能一物備，迷亂將安投。艱窘見風義，乃有令朋儔。致賻或錢帛，最力李與劉。禁省及石渠，奠助日不周。裴楊乞銘蓋，文篆古復遒。潭饒兩大艦，朝索暮泛浮。哀憐荷君子，才德慙未脩。三日違大梁，兩宿此遲留。聊書同些挽，試託楚人謳。
新霜感 梅堯臣 
前日衣上露，今日衣上霜。我母魂何之，膏火麋我腸。隔棺三寸地，如在萬里鄉。嚎呼不聞聲，飲食空置傍。昔時憂我寒，縫衣紉線長。線長必絮厚，要與風霜當。又每恐我饑，羹臛自調嘗。此身內外間，莫得頃刻忘。舉衣不忍著，舉筯不下吭。一念百感生，欲問天蒼蒼。
過淮 梅堯臣 
侍親數數來浮汴，護櫬迢迢復渡淮。旨蓄曾無御寒具，細君唯有隠居釵。月銜遠入魚銜浪，潮退長汀蚌閣崖。素服華顛色相似，青銅不忍見形骸。
淮陰 梅堯臣 
天下滔滔久厭秦，英雄蛇鼠竄荆榛。少年豪橫知多少，不及沙頭一婦人。
桫欏樹 梅堯臣 
桫欏古樹常占歲，在昔曾看北海碑。今日四方俱大稔，不知榮悴向何枝。
就野人買兔 梅堯臣 
霜濃草白兔初肥，蒼鶻調拳獵犬携。剩付錢刀買庖餗，不須緣徑更求蹄。
使風船 梅堯臣 
清淮直上水連天，坐看高帆後復前。自是乘風有遲速，不由人力愛爭先。
淮陰侯廟 梅堯臣 
韓信未遇時，忍饑坐垂釣。歸來淮陰市，又復逢惡少。使之出胯下，一市皆大笑。龍蛇忽雲騰，蛭螾豈能料。亡命乃爲將，出奇還破趙。用兵不患多，所向孰敢摽。功名塞天地，翦刈等蒿藋。於今千百年，水上見孤廟。鷺銜葭下魚，相呼尚鳴叫。高皇四海平，有酒不共釂。古來稱英雄，去就可以照。
又平律一首 梅堯臣 
漢家天下將，廟古像公圭。百戰自忘楚，一時空王齊。鄉人奏簫鼓，舟子賽豚雞。不改寒潮水，朝平暮復低。
入滿浦 梅堯臣 
馬頭攙岸斗，燕尾泊船齊。風送寒潮急，雲藏晚日低。逢人多楚語，問客煑吳雞。難覓枚臯宅，倉葭處處迷。
許發運待制見過夜話 梅堯臣 
許公運國儲，歲入六百萬。上莫究所來，下莫有剝怨。十年無纖乏，功利潛亦建。昨除侍從官，聊爲磨世鈍。比於以舌得，此豈愧物論。較量多少間，未足數劉晏。大計苟窘費，曷不使預筭。欲倍即能倍，但勿惑謗訕。擾民可以奪，食官可以竄。要付與權衡，一切出果斷。嗚呼任智力，長短固有限。制財猶制兵，太甚則生亂。公譬淮陰侯，多多有益辦。我今聽其談，夜去爲扼腕。書之俟采詩，咨訪不可緩。
登泰山日觀峯 梅堯臣  泰山
晨登日觀峯，海水黄金鎔。浴出車輪光，隨天行無蹤。正視刺我目，攢集如劍鋒。照曜萬物興，磨滅萬物凶。草木既無命，必聞石間松。當時一避雨，安得大夫封。人而苟不遇，抱簡誦六龍。
重過瓜步山 梅堯臣 
魏武敗忘歸，孤軍處山頂。雖鄰江上浦，鑿巖山巔井。豈是欲勞兵，防患在萌穎。我昔常登臨，徘徊愛晴景。片雨西北來，風雷變俄頃。疾行下危磴，屨脫不及整。霑濡入舟中，幼子喜抱頸。問我適何之，衣濕不太冷。昨暮泊其陽，月黑夜正永。雁從沙際鳴，旅枕自耿耿。平明夾櫓去，廟樹聳寒嶺。舉首生白雲，飄摇水中影。
發長蘆江口 梅堯臣  长江
篙師柂工相整衣，龍女廟中來宰豨。野祝擊鼓降神語，老鴉銜肉上樹飛。長江無風平似削，兩櫓夾舸行將歸。南國山川都不改，傷心慈姥舊時磯。
龍女祠祈順風 梅堯臣 
龍母龍相依，風雲隨所變。舟人請予往，出廟旗脚轉。旗指西南歸，飛帆疾流電。長蘆江口發平明，白鷺洲前已朝膳。竹根杯珓不欺人，世間然諾空當面。
西施 梅堯臣 
濺濺溪流散，苒苒石髮開。一朝辭浣沙，去上姑蘇臺。歌舞學未穩，越兵俄已來。門上子胥目，吳人豈不哀。層宮有麋鹿，朱顔爲土灰。水邊同時伴，貧賤猶摘梅。食梅莫厭酸，禍福不我猜。
金陵三首  其一 梅堯臣 
恃險不能久，六朝今已亡。山形象龍虎，宮地牧牛羊。江上鷗無數，城中草自長。臨流邀月飲，莫挂一毫芒。
金陵三首  其二 梅堯臣 
金陵逢曉雪，撩亂逗雲來。已失烏衣巷，還成白玉臺。山盤猶隠見，江轉似昭回。一聽高樓笛，依稀認落梅。
金陵三首  其三 梅堯臣 
每入秦淮口，風波更不憂。重看後庭樹，還起舊時愁。故老都無有，遺蹤莫可求。何人能識意，白鷺在寒洲。
丫頭石 梅堯臣 
丫頭石雖斷，文字未全訛。年筭赤烏近，書疑黄象多。幾時經霹靂，異代見干戈。更與千秋看，松煤定費摩。
漫書 梅堯臣 
蒲葵兩錢扇，漫寫未嫌輕。老媼持將去，無端色不平。
閔冢 梅堯臣 
盜發廣陵冢，及扉開石樞。中環走徹道，高闊可通車。五尺銅鑄人，執兵冠服朱。壁石刻位號，列侍幽宮隅。殿將將軍屬，侍郎常侍俱。啟棺見其尸，鬢斑顔未渝。白璧十雙藉，雲母一尺鋪。黄金塞耳鼻，千歲不腐枯。生爲貴與富，死與人未殊。後世逢暴禍，雖久將焉如。堯舜及周孔，豈不固形軀。
雪中發江寧浦至采石 梅堯臣 
泊舟斫枯葭，歊火爇岸傍。冒嶺雲冥濛，漫江雪飛揚。拖冰脩網澀，出水朱鬐殭。曠然起遠懷，風旗轉危檣。千帆共辭浦，攙錯逆水翔。落星始前瞻，瞬目已後相。鮆魚何時來，楊花吹茫茫。沙草不可辨，雁立知汀長。山頭化石婦，忽變素質光。豈復願聞笛，莫逢桓野王。
登采石山上廣濟寺 梅堯臣 
船從山下過，直上見僧軒。繫纜當磯石，緣崖到寺門。短籬遮竹瀁，危路踏松根。却看滄江底，帆歸煙外昏。
效阮步兵一日復一日  其一 梅堯臣 
一日復一日，一朝復一昏。來新去成故，俯仰變凉溫。有貴則有賤，未若賤常存。騂牛慕孤㹠，黄犬悲東門。禍福相爲基，損益不復言。吾祖入吳市，應龍非伏轅。
效阮步兵一日復一日  其二 梅堯臣 
一日復一日，一晨復一夕。四序相盛衰，三辰運光魄。下上有常理，憂患何時易。先爛泣金燃，先焚歎薪積。但願遠世網，焚爛不能責。麒麟出非時，未免西狩獲。鷗鳥浮洪波，心已預海客。
阻風宿大信口 梅堯臣 
東梁如印蠶，西梁如游魚。二山夾大江，早暮潮吸噓。解舟辭姑熟，速欲還吾廬。風逆未可前，泊浦近煙墟。波中事網罟，乘月多夜挐。冰灘聚鳴雁，霜葭正疎疎。是時昴畢中，曠渺天地虛。靜坐人已眠，我慮久洗如。自起取美酒，獨酌邀蟾蜍。蟾蜍射白光，入盞亦躊躕。醉來不解舞，欲攬常娥袪。昔對謫仙人，此意復在予。既醒裂尺素，立作數行書。寄與青山冢，精靈其有諸。
早發大信口 梅堯臣 
犬吠知船解，村墟尚閉門。霜泥黏纜尾，冰水閣潮痕。撇撇鸊鵜去，纖纖舴艋昏。梅湖到不遠，寄信向田園。
黄池月中共酌得池字 梅堯臣 
將歸謝公郡，喜見阮家兒。但對月和水，那能酒似池。衰形疑鏡照，葆鬢怯霜吹。宿雁不堪託，鄉人知未知。
泊昭亭山下得亭字 梅堯臣 
雪中峯午午，潭上樹亭亭。久作大梁客，貧留小阮醒。灘愁江舸澀，祠信楚巫靈。日暮渡頭立，山歌不可聽。
送鹽官劉少府古賢 梅堯臣 
我祖南昌尉，時危棄去仙。劉郎從宦日，天子治平年。燥茗山中火，熬波海上煙。吳民不爲盜，唯此撓君權。
太師杜相公篇章真草過人遠甚而特奬後進流於詠言輒依韻和 梅堯臣 
杜詩嘗說少陵豪，祖德兼誇翰墨高。蘇李爲奴令侍席，鍾王北面使持毫。郊麟作瑞唯逢趾，天馬能行不辨毛。一誦東山零雨句，無心更學楚離騷。
依韻和簽判都官昭亭謝雨迴廣教見懷 梅堯臣 
賽雨何從事，高情苦愛山。謝公聯句後，惠遠過溪間。笑處巖相答，歸時酒在顔。端憂守窮巷，無力共躋攀。
依韻和吳正仲屯田重臺梅花詩 梅堯臣 
桃花已滿秦人洞，杏樹猶存董奉祠。莫怪寒梅獨多葉，只緣樂府有新詩。
讀吳正仲重臺梅花詩 梅堯臣 
楚梅何多葉，縹蔕攢瓊瑰。常惜歲景盡，每先春風開。龍沙雪爲友，青女霜作媒。託根邇廟堂，結子助鼎鼒。吳侯本吳人，筆力高崔嵬。但詠同姓木，予非梁棟材。
依韻和正仲重臺梅花 梅堯臣 
芳梅何蒨蒨，素葉吐層層。近臘寒猶勁，先春氣已承。冷香傳去遠，靜豔密還增。有意常欺雪，無功合鏤冰。早煙籠玉暖，凍雨浴脂凝。漢女新粧薄，燕姬瘦骨稜。壓枝唯恐折，簇萼似難勝。神物終來護，江鄉未解矜。獨奇心豈欲，寄遠客何曾。不見黄鸝度，寧防粉蝶凌。月光臨更好，谿水照偏能。畫軸開雲霧，宮刀翦綵繒。都無筆可衒，莫信巧堪憑。丹杏塵多雜，夭桃俗所稱。故林嘗渴望，大庾更愁登。重和陽春曲，聲辭猥媿仍。
正仲見贈依韻和答 梅堯臣 
平生好書詩，一意在抱槧。既無鈌雲劍，身世遭黮黭。恥游公相門，甘自守恬淡。妻孥每寒饑，內愧劇剜憯。時頼二三友，乞米慰窮慘。雖然情懷惡，亦未廢誦覽。如負會稽辱，欲雪效嘗膽。作文持與人，百不得一頷。聖猶嗜好殊，獨取菖蒲歜。我愚希六義，將使鬼神感。譬彼捕長黥，區區只持窨。青天挂虹霓，踴跂不可擥。太華五千仞，妄學巨靈撼。幸且同蛙黽，近樂在井坎。蒼髮况種種，存非衛髦髧。吳侯琅玕姿，而來視亂菼。鳳皇五色毛，曷羨未翅蝻。染夏有正采，安用此淺黲。乃知叔度陂，萬頃見澄澹。孟軻患爲師，薄劣亦何敢。
正仲往靈濟廟觀重臺梅 梅堯臣 
玉盤疊捧溪女歸，魚鱗作室待水婓。竹間山鬼入夜啼，古廟久閉誰啟扉。屈原憔悴江之圻，芙蓉木蘭託興微。賈誼未召絳灌擠，香草嘉禾徒菲菲。曾無半辭助訶譏，國風幸頼相因依。
依韻和昭亭山廣教院文鑑大士喜予往還 梅堯臣 
山暖春煙重，林昏古寺藏。谿流過曉漲，嶺樹見新行。馬去侵雲蹟，風來襲野芳。禪衣頻斗藪，蠟屐莫趨蹌。飛鼠時過擲，饑禽或下頏。憑欄何所適，望堞正相當。捧膳溪童絜，銜花鹿女香。登臨無險絕，不似畏巖牆。
依韻答達觀禪師穎公 梅堯臣 
霜露每懷感，江山空復情。老便林室靜，坐厭巷童聲。盡日都無語，逢人亦强迎。浮生過半百，安用此虛名。
題姑蘇邵氏園居 梅堯臣 
積水夫差國，閒居魯叟心。石科雲起潤，城角竹連陰。燕入池塘晚，花開島嶼深。應當效疏傅，不惜橐中金。
嘗正仲所遺撥醅 梅堯臣 
屈原自著漁父篇，餔糟不及漁父賢。世無功名多浪死，劉伶阮籍于今傳。邇來獨酌邀明月，唯有青山李謫仙。謫仙歿後幾百年，市樓日沽千萬錢。沉湎豈少當道眠，文字不見空月圓。吳均之孫何我憐，雙壺貯醅持置前。豈乏阮李詩與瘨，淺飲强對春風妍。
依韻和正仲寄酒因戲之 梅堯臣 
上字黄封誰可識，偷傳王氏法應真。清淮始變醅猶薄，句水新來味更醇。欲擬比酥酥少色，曾持勸客客何人。紅梅雖是吾家物，老去無心一醉春。
春雨 梅堯臣 
春雨𩅨𩅨鳴百舌，林花淡淡洗燕脂。眼前耳底催人殺，不醉三杯大是癡。
春夜聞雨 梅堯臣 
風味正不寢，驟來寒氣增。簷斜滴野籜，窗缺摇春燈。孺子睡中語，歸人行未能。前溪波暗長，定已沒灘稜。
早春田行 梅堯臣 
風雪雙羊路，梅花溪上村。鳥呼知木暖，雲濕覺山昏。婦子來陂下，囊壺置樹根。予非陶靖節，老去愛田園。
依韻和馬都官春日憶西湖寄陸生 梅堯臣  西湖
時望前湖倚玉梯，雲山橫絕路東西。只知遠目窮芳草，不見高人在曲隄。畫榼尋春應醉去，舊朋懷昔欲魂迷。海邊燕子來無數，願託雙飛寄短題。
送志來上人往姑蘇謁元曹 梅堯臣 
折取東橋柳，青青向故人。欲知問館處，要識舊溪春。旋洒銅缾水，休霑野寺塵。吳門逢隠者，必是漢名臣。
溫成皇后挽詞 梅堯臣 
鞏洛園陵啟，函關鹵部聞。素車迎紫氣，靈襪度青雲。歌欲傳長恨，人將問少君。明年賀元日，無復繡衣薰。
和真上人萬松亭虎窺泉 梅堯臣 
南岡新路平，東嶺新亭成。嶺上松萬株，嶺下泉一泓。松未龍鱗老，泉曾虎跡行。虎去豈不渴，松今豈不生。泉無百尺繩，安見甘與清。松無百歲人，安見千丈榮。道人能喻道，莫使世人驚。我來開醉眼，不似阮步兵。
種碧映山紅於新墳 梅堯臣 
年年杜鵑啼，口滴枝上赤。今同萇弘血，三歲化爲碧。因移新冢傍，顔色照松柏。
邵郎中姑蘇園亭 梅堯臣  太湖 洞庭湖
公愛樂天池上篇，買池十畝皆種蓮。薄城萬竿竹㛹娟，藤纜繫橋青板船。折腰大菱不直錢，鵁鶄鸂鶒沙際眠。水從太湖根底穿，月出洞庭山上圓。公歸與客相留連，秋風鶴唳春杜鵑。班鱸斫膾紅縷鮮，紫豉煑蒓香味全。我思白傅在三川，吳船雖有吳饌偏。當時九老各華顛，裴令來過吟復聯。至今怪石存舊鎸，七葉樹蔭黄金田。羨公有子勝昔賢，高門通車千萬年。
與正仲屯田遊廣教寺 梅堯臣 
春灘尚可涉，不惜濺衣裾。古寺入深樹，野泉鳴暗渠。酒盃參茗具，山蕨間盤蔬。落日還城郭，人方带月鋤。
哭謝公儀學士 梅堯臣 
道路傳聞日，驚嗟尚復疑。疾因勤學得，命不與人期。賈誼年傷少，相如恨見遲。向來公輔器，看取李家知。
依韻和王介甫兄弟舟次蕪江懷寄吳正仲 梅堯臣 
楚客連檣泊晚風，吳人江畔醉無窮。少陵失意詩偏老，子厚因遷筆更雄。貫口信潮千里至，平沙落日一時紅。知君兄弟才名大，我愧白頭遼水東。
依韻和吳季野馬上口占 梅堯臣 
溪頭三月草菲菲，城畔春游惜醉稀。莫信杜鵑花上鳥，人歸猶道不如歸。
邵考功遺鮆魚及鮆醤 梅堯臣 
已見楊花撲撲飛，鮆魚江上正鮮肥。早知甘美勝羊酪，錯把蒓羹定是非。
昨於發運馬御史求海味馬已歸闕吳正仲忽分餉黄魚鱟醤鮆子因成短韻 梅堯臣 
前欲淮南求海物，緘書未發報還臺。陸機黄耳何時至，罌品分傳事按杯。
正仲答云鱟醤乃是毛魚耳走筆戲之 梅堯臣 
折却毛魚一品資，吳郎聲屈向吾詩。若論鮆子無從著，冤氣衝喉未可知。
春日東齋 梅堯臣 
剝剝禽敲竹，薰薰日照花。耳中無俗聽，眼底有閑誇。迸筍過幽草，吹香到別家。吾懷方自得，切莫問生涯。
吳正仲遺新茶 梅堯臣 
十片建溪春，乾雲碾作塵。天王初受貢，楚客已烹新。漏泄關山吏，悲哀草土臣。捧之何敢啜，聊跪北堂親。
閑居 梅堯臣 
讀易忘饑倦，東窗盡日開。庭花昏自斂，野蝶晝還來。謾數過籬笋，遥窺隔葉梅。唯愁車馬入，門外起塵埃。
依韻和季野見招 梅堯臣 
悲憂如路去無程，靖節終朝酒自傾。苦苦來招爲醉伴，西山不使伯夷清。
依韻馬都官宿縣齋 梅堯臣 
常愛陶潛遠世緣，阮家仍有竹㛹娟。夜深風撼蕭蕭響，誰憶北窗人正眠。
吳正仲見訪迴日暮必未晚膳因以解嘲 梅堯臣 
永日無車馬，閑坊有竹鄰。雨中烏帽至，門外綠苔新。不殺雞爲具，堪題鳳向人。山公識墨在，知我舊來貧。
昭亭潭上別弟 梅堯臣 
從來潭上別，先賽故山祠。却入舟中飲，無令盞盡遲。須拚一日醉，便作數年期。落日馬嘶急，岸傍人散時。
夢後得宋中道書 梅堯臣 
宵夢宋子語，晝得宋子書。書意與夢語，曾不異往初。昔我遭家難，逢子亦在廬。我南君大梁，千里非隔疎。念處天地中，天地猶一車。日月爲兩轂，星辰隨徐徐。晝夜轉不已，載之將焉如。冉冉趨死鄉，萬古曾無餘。其間乃有夢，覺實夢何虛。何虛亦何實，及盡皆同墟。身世既若此，合離休歎諸。
送吳季野太博移蜀靈泉先至輦 梅堯臣 
葦箔蠶齊老，桑林葉更生。楚禽多異響，蜀棧未堪行。客散岸傍席，馬還溪上城。過都當有問，爲語欲巖耕。
至和元年四月二十日夜夢蔡紫微君謨同在閣下食櫻桃蔡云與君及此再食矣夢中感而有賦覺而錄之 梅堯臣 
朱櫻再食雙盤日，紫禁重頒四月時。滉朗天開雲霧閣，依稀身在鳳皇池。味兼羊酪何由敵，豉下蒓羹不足宜。原廟薦來應已久，黄鶑猶在最深枝。
依韻和吳正仲赤目見寄 梅堯臣 
尋常不病眼，青白看人多。暫見朱成碧，難逢扁與和。金篦舊說在，訶子古方磨。我自苦風痹，思君那得過。
雨燕 梅堯臣 
雨燕去還來，銜蟲爲雛食。雄雌濕已倦，梁棟冷並息。緣礎蚍蜉羣，拾餕蜻蜓翼。穀粟滿京囷，任從黄雀得。
夏蟲 梅堯臣 
物久必自化，化之猶騫騰。當看厠中蛆，去作盤上蠅。飛聲既混雞，歛迹何疑冰。寄言漆園吏，已知鵾與鵬。
秋風篇 梅堯臣 
秋風白虎嘷，長庚光如刀。水源縮竅穴，木根潛脂膏。啄實已細毳，齧枯皆豎毛。鬼啼竹籬梢，月黑爲朋曹。小兒莫畏聲，破管偶值遭。挂掇青紅蕡，拆剖皺刺韜。熟墜存虛房，瘦歛由失薅。西吹幾萬里，乃起東海濤。衡舂困龜魚，白沫丘岳高。原揚爛屋茅，岸裂樅船篙。貧門易𦵧藉，遠遊難撐操。驅雲失巫宮，迸雨入楚壕。攪空神兵發，穿窟乖龍逃。唯恐五色石，女媧補不牢。擺落缺西北，赤子何熬熬。常娥近天箕，學簸不學溞。欲使糠粃盡，撼死千歲桃。王母不敢訴，倚日黄人豪。自與穆天子，終朝醉酕醄。後得漢武帝，述以再種勞。因之來橫汾，作辭心切忉。
秋雨篇 梅堯臣 
秋雨一向不解休，連昏接晨終窮秋。梅生不量仰天問，神官夜夢言語周。日月是天之兩目，忽然生瞖無藥瘳。只知淚滴爲赤子，赤子豈悞天公憂。天公哭𩅨𩅨，洒涕落九州。地祇不敢安，泥潦已沒頭。乃因從容詰神官，后稷今在帝所不。從前后稷知稼穡，曾以筋力親田疇。曷不告帝且輟泣，九穀正熟容其收。早時不泣此時泣，憂民欲活反扼喉。神官發怒髭奮虬，下士小臣安預謀。恐然驚覺汗交流，樹上已聽呼雌鳩。
中秋月下懷永叔 梅堯臣 
有朋無明月，秉燭光强致。有月無樂朋，獨醉顔易醉。往年過廣陵，公欣來我值。期玩秋蟾圓，靜掃庭下地。復邀高陽公，賸作詩準備。特特乃多違，後池風雨至。一夜看石屏，怛吟無逸氣。今宵皓如晝，千里嗟離異。固知理難并，把酒遥相寄。
聞永叔出守同州寄之 梅堯臣 
冕旒高拱元元上，左右無非唯唯臣。獨以至公持國法，豈將孤直犯龍鱗。茱萸欲把人留楚，苜蓿方枯馬入秦。訪古尋碑可銷日，秋風原上足麒麟。
九日陪京東馬殿院會疊嶂樓 梅堯臣  泰山
誰言天去遠，山上有樓臺。峯色引谿色，共入茱萸杯。行當登泰山，雲掃日月開。栢烏與城烏，兩處休鳴哀。
酒病自責呈馬施二公 梅堯臣 
李白死宣城，杜甫死耒陽。二子以酒敗，千古留文章。我無文章留，何可事杯觴。況承先子戒，宜不著口嘗。昔聞有田竇，以此相滅亡。禮飲不在多，歡飲不在荒。二公方逢時，安得入醉鄉。
宣城馬御史酒闌一夕而西因以寄之御史嘗留老馬與予僕 梅堯臣 
三更醉下陵陽峯，平明溪上去無蹤。叉牙鐵鎖謾橫絕，濕櫓不驚潭底龍。斷腸吳姬指如筍，欲剝玉棐將何從。短翎水鴨飛不遠，那經細雨山重重。却顧舊埒老病馬，塵沙歷盡空龍鍾。
詠懷 梅堯臣 
西方有鳥鼠，生死同穴居。物理固不測，孰言飛走殊。雄雌豈相匹，飲啄豈相須。一爲枝上鳴，一爲莽下趨。苟合而異嚮，世道當何如。
答沖雅上人遺草書并詩 梅堯臣 
經月不出戶，堂上多綠苔。忽有方外客，衣披稻畦來。來從青山下，手把紈素裁。筆草數行字，瘦蛇起春雷。渴墨未散霧，屈角麟欲開。裝爲兩大軸，置我并瓊瑰。懶瞋長鬚奴，挂壁不掃埃。智永與懷素，其名久崔嵬。師今繼此學，入神在徘徊。未料輒以我，便比和羹梅。我心常苦酸，得姓何可能。
讀吳季野芝草篇 梅堯臣 
阮生存詠懷，美彼曜朱堂。一榮不復枯，五色異衆芳。衆芳發朝露，俄以歛夕陽。丹莖起瓦礫，又匪媚棟梁。此稟由至和，君子要有常。
送吳季野 梅堯臣 
贈言必有規，無規固無言。强言苟無補，何異秋蟲喧。君行蜀道難，不厭治輕軒。母歿未歸土，女長未出門。誰能力爲此，勞苦游牆藩。
袁大監挽詞三首  其一 梅堯臣 
昔罷宣城守，將歸尚撫予。殷勤爲開徑，慘愴遂登車。告老聞還楚，遺榮喜效疏。西山忽埋玉，松露助漣如。
袁大監挽詞三首  其二 梅堯臣 
西蜀何夫子，濡毫作冢銘。遼遼傳耳目，炳炳若丹青。罷市知遺愛，存祠識舊形。生芻莫能置，江闊底滄溟。
袁大監挽詞三首  其三 梅堯臣 
不向斗牛望，已聞風雨哀。沉埋太阿劍，毀折豫章材。百鍊飽於鍛，九層誰起臺。平生嗟泯泯，逝水詎重來。
籬上牽牛花 梅堯臣 
楚女霧露中，籬上摘牽牛。花蔓相連延，星宿光未收。采之一何早，日出顔色休。持置梅鹵間，染薑奉盤羞。爛如珊瑚枝，惱翁牙齒柔。齒柔不能食，粱肉坐爲讎。
吳正仲同諸賓泛舟歸池上 梅堯臣 
輕舟與客歸，竹下閑棋局。煮鱟吳味新，篘醪楚釀熟。風吹山雨來，冷射膚生粟。醉昏笑語同，不看西齋錄。
吳季野話撫州潛心閣 梅堯臣 
高閣潛心所，圖書曝蠹收。青山隨宅轉，遠水向門流。迤邐看無厭，潺湲聽不休。一聞秦洞說，便欲泛漁舟。
詠懷  其一 梅堯臣 
一身頭面間，所用蓋有長。兩耳主於聰，兩目主於光。維鼻主於嗅，維舌主於嘗。以耳辨黑白，以目分宮商。以鼻識酸鹹，以舌聞嗅香。各各反爾用，安得無悲傷。此能而兼彼，自勞由不量。寄言世上人，欣欣蹈其常。
詠懷  其二 梅堯臣 
東方有野父，禳田一豚蹄。復操一盂酒，祝穀滿吾棲。百金請救兵，所欲奢所齎。彼何滑稽生，仰天獨笑齊。
詠懷  其三 梅堯臣 
自余居田里，未免病與貧。常把神農書，每以藥物親。處方猶持法，義比君使臣。但恨無餘資，豈及療我鄰。筆頭不中書，聊可備急人。昨日除吏來，吾邦爲長民。欲溺復燃灰，敗筆前已陳。
詠懷  其四 梅堯臣 
風驅暴雨來，雷聲出雲背。若决千仞溪，追奔下天鎧。堂堂亞夫軍，吳楚不足碎。旱氣沃原田，煩蒸洗闤闠。深料生注射，聚沫猶壅礙。青葱草樹鮮，斷歿虹霓在。向晚留霽暉，天容染新黛。
送人入都下 梅堯臣 
梁雖千里近，楚隔九江深。卑濕嗟猶劇，炎蒸老不禁。高懷雲出沒，寄信鳥浮沉。君去逢親舊，微吟亦見心。
送毛祕校罷宣城主簿被薦入補令 梅堯臣 
良驥不必大，騰羈已超邁。良弓不待寒，調弦自勁快。宣城古大邑，聽訟易聾聵。君能抉其塞，宰與民共頼。自當割雞用，刃必無鈍敗。嘗聞開元時，令長多賜戒。戒石今尚存，世異事不背。以此贈行行，無酒勿我怪。
鴨脚子 梅堯臣 
魏帝昧遠圖，於吳求鬭鴨。乃爲吳人料，重玩志已陿。江南有嘉樹，脩聳入天插。葉如欄邊跡，子剝杏中甲。持之奉漢宮，百果不相壓。非甘復非酸，淡苦衆所狎。千里競賫貢，何異貴爭啑。
八月十五日夜東軒 梅堯臣 
隔竹已見月，清光度谿來。移影上素壁，與我相徘徊。是夜正中秋，天地霧露開。人疑玉兔出，藥仵不生埃。嫦娥倚冰輪，豔色若自媒。他夕豈不好，物意爲之摧。
送楊辯青州司理 梅堯臣 
儒者服襃衣，氣志輕王公。一落該網中，折節長俯躬。山東多豪士，片言不可窮。青土饒嘉棗，無以人鈍蒙。彼知南楚輕，强始必弱終。矯志合其情，乃是吾徒通。行當問友生，爲我舉杯空。
隠靜山訪懷賢上人不遇 梅堯臣 
松上垂青蔓，蒲根瀉碧泉。高僧來不見，却返五峯前。
游隠靜山 梅堯臣 
心存名山久，積歲未及遊。將過值風雨，路不通馬牛。丁壯四五人，籃轝時更休。轉谷逢煙火，下隰多田疇。偃穟黄壓畝，刈麻東盈丘。始覺山門深，長松如騰虬。直上百餘尺，蒼髯葉脩脩。五峯迎人來，冷逼臺殿秋。石泉出雲中，引入舍下流。緣源至巖口，巖底魚可鉤。天昏碧溪去，果熟青猿偷。草樹不盡識，自起詩人羞。濺濺澗水淺，苒苒菖蒲稠。菖蒲花已晚，菖蒲茸尚柔。靈根采九節，試共野僧求。逡巡能致之，衰疾無甚憂。昔聞有釋子，渡江用杯浮。棲心向茲地，埋骨在林陬。駁陰漏斜光，徒欲窮巔幽。夜還南陵郭，幾落猛虎喉。
路詠 梅堯臣 
五里十里銷磨盡，千蹄萬蹄來往蹤。古今不是不經歷，踏破青山重復重。
次韻和吳正仲以予往南陵見寄兼惠新醖早蟹 梅堯臣 
我念仲氏疾，走轂不暇膏。久處田園閒，風日慣犯冒。暮過春穀溪，亭長或前勞。乃心在手足，豈得事請造。邑僚相哀憐，曾未曰簡傲。朝夕論藥品，況是素所好。頗能識精麤，固靡窮突奧。吾親日倚戶，西首只待報。不知羸苶劇，飲餌須諭導。既平憂已寬，勝境思一到。原田經秋霖，步履畏宿潦。山中趣多幽，松下浄不掃。言歸尚泥塗，雲綻喜暫曝。還將奉談笑，近已逢問耗。入門得寄詩，欲覽整白帽。酒壺及霜蟹，致釀知談操。豈同里中俗，唯罪往不告。醉來夜揮毫，明月爲絕倒。
書席語送馬御史 梅堯臣 
天意漫漫物自供，聞香能至是喧蜂。野人割蜜不須盡，留與寒脾作御冬。
送李南玉 梅堯臣 
小人貧於資，君子貧於時。小人富於貨，君子富於辭。貧雖同寒饑，富不同路岐。彼富歿則已，此富名不移。丈夫事百變，未死安可期。明明趨財利，莫卹前人嗤。舉家如春蠶，仰食不可遲。況念宿債窘，何愧賤士爲。買臣嘗負薪，相如猶滌巵。君思此二人，信吾言不欺。邇者有趙壹，窮憤自興詩。乘驥抱美玉，樂與和未知。古來鮮逢遇，後世無苦悲。
代書寄鴨脚子於都下親友 梅堯臣 
予指老無力，不能苦多書。書苟過百字，便覺筋攣拘。京都多豪英，往往處石渠。作書未可周，寄聲亦已疎。後園有嘉果，遠贈當鯉魚。中雖聞尺素，加餐意何如。
秋日家居 梅堯臣 
移榻愛晴暉，翛然世慮微。懸蟲低復上，鬭雀墮還飛。相趁入寒竹，自收當晚闈。無人知靜景，苔色照人衣。
昭亭別施度支 梅堯臣 
昭亭送客地，來往四十年。常視松端日，每稽潭上船。風移虎旗脚，寒入牛童肩。待訪名山去，相期廬阜前。
潘歙州話廬山 梅堯臣  庐山
潘侯話廬山，落落尤可伏。初云江上來，遠見雲中瀑。捨舟到雲外，觀瀑已巖麓。往往逢平田，攢攢愛深木。竹門懸徑微，源水陰藤覆。坐石浸兩骹，炎膚起芒粟。夕陽穿萬峯，高下相出縮。尋常杳不分，但被煙嵐畜。絕頂水底花，開謝向淵腹。風力豈能加，日氣豈能𣋉。攬之不可得，滴瀝空在掬。夜昏投僧居，孤燈望溪曲。忽聞清磬音，漸近幽林屋。止侯休多談，已滿我心目。懷游二十年，夢寐今固熟。何當借輕舠，一往如飛鶩。
秋日村行 梅堯臣 
谿霧晝又收，山村夜初晦。饑禽來往飛，遠樹清紅碎。原上楚牛童，屋頭吳婦碓。雞肥酒已熟，野老邀同輩。
吳正仲遺蛤蜊 梅堯臣 
紫緣常爲海錯珍，吳鄉傳入楚鄉新。罇前已奪蟹螯味，當日蒓羹枉對人。
送潘歙州 梅堯臣 
一見新安守，便若新安江。洞澈物不隔，演漾心所降。遠指治所山，已入鄰齋窗。捧輿登南嶺，策馬懷舊邦。養親將爲壽，傾甘抱玉缸。觀軍將勞士，臠肥堆羊腔。下車談詩書，上世擁旄幢。勿窺淵游鱗，無吠夜驚尨。他日聞課第，天下誰能雙。
馬都官行之惠黄柑荔枝醋壺 梅堯臣 
染霜胡甘熟，烘日荔枝美。橘柚未爲精，葡萄安可擬。郭生始能贊，魏文何謬比。二果皆世珍，乃遺及賤士。而復副醇{酉盆}，或乞自諸己。豈唯享遠味，終得爲直矣。
前以甘子詩酬行之既食乃綠橘也頃年襄陽人遺甘予辨是綠橘今反自笑之 梅堯臣 
昔辨荆州悞，今爲越叟迷。黄甘與綠橘，正似珷玞圭。
新安潘侯將行約游山門寺予以濘淖遂止因爲詩以見懷 梅堯臣 
蒼山自爲門，呀豁異鎸鑱。路通石壁盡，潦起田穟陷。傍嶺有結廬，潛潭浄於鑑。聞之固欲往，久雨濕泥埿。莫陪太守車，然諾豈誑賺。遥遥橋上去，望望馬猶站。畏滑不肯行，非關惜韉䪌。
依韻自和送詩寄潘歙州 梅堯臣 
潘侯擅詩筆，五色神授江。世家有大勳，佐舜同厖降。子孫逢太平，少小事書窗。源流本慷慨，吐論皆經邦。量猶函牛鼎，吾徒媿罌缸。開口必典實，省腹唯空腔。作者過我門，應笑無戟幢。窮老在弊廬，何異守戶尨。有心希買交，白璧無一雙。
避爲師依韻答李獻甫 梅堯臣 
蛟龍養鬐鬛，當在浩浩潯。虎豹養文采，當在巍巍岑。我無太山高，我無滄海深。斗水與堆阜，恐未慰此心。
送李逢原 梅堯臣 
禰衡負其才，沉沒鸚鵡洲。李白負其才，飄落滄江頭。後亦多效此，才薄空覊囚。文章本濟時，反不能自周。吾嘗戒吾曹，慎勿異爾流。臧倉毀孟軻，桓魋迫聖丘。雖云推之天，未免皇皇求。吾今重子學，無力薦公侯。行當思吾言，非教子佞柔。
重送李逢原歸蘇州 梅堯臣 
吳客歸從楚，霜華著馬蹄。倦童持弊橐，呼艇過寒谿。索寞區中飯，依稀日午雞。張儀猶舌在，不必愧於妻。
黄國博遺銀魚乾二百枚 梅堯臣 
乾若會稽筍，色比荆州銀。熟宜煨栗火，飲助擁爐人。低陰欲飛雪，酒微生頰熱。海上使方來，多饟不爲餮。
三和寄潘歙州 梅堯臣 
昔固聞陸海，今復有潘江。文章吞時英，光芒瞻星降。如游太室陽，仰見玉女窗。高才生大國，試政來遠邦。道傍一相顧，冰壺臨瓦缸。逸驥美豐肉，老䍽慙瘦腔。藻詠答下俚，玉鈴鏘寶幢。尋言不悟言，自笑趁塊尨。終知將門豪，射雕常貫雙。
送天台李令庭芝 梅堯臣 
吾聞天台久，未見天台狀。去海知幾里，去天知幾丈。峯嶺隠與出，巖壑背與向。雲雷反在下，泉瀑反在上。幽深無窮窺，杳渺無窮望。至險可悸慄，至怪可駭喪。石橋彎長弓，跨絕絃未放。當時白道猷，平步入青嶂。去爲六百石，亦見志所尚。子欲廣異聞，可以一尋訪。
李令將行返遺以茶 梅堯臣 
宏詞郎，姑蘇住，千千蚨母絲繩度。誰將爲壽不肯收，上馬慨然如脫兔。獨持茶丳過江來，已把贈人空手去。雨雪綏綏出楚關，我無魯酒徒相顧。
十一月十二日賽昭亭神 梅堯臣 
冷雨凝雪未成雪，潭空魚寒歸石穴。長篙扣穴倩鯉魚，寄信山頭來奠設。魚傳水鳥飛上山，山木槎槎乾吹咽。旋灰起角巫鼓鳴，漆俎銅盤顫牲血。瑟琶嘈嘈神降言，福汝祐汝無災蘗。西向啐飲東向迴，谿心却望山崔嵬。
依韻和吳正仲冬至 梅堯臣 
流光冉冉即衰遲，物趣迴環似轉規。長景已知今日至，孤懷不比少年時。阻陪上閤鴛鸞後，且與南州父老期。況有舂禾新酒熟，百分休放手中巵。
施君挽歌 梅堯臣 
哀鐸悽悽裏，銘旌杳杳中。澗雲銷繐帳，山雨入蒿官。世路行來久，泉途去莫窮。素吟應共葬，飲韻在松風。
涇尉徐絳於其廨得魯公破碑二十六字近又於碑陰得二十八字寄予及吳正仲正仲有詩答亦答之 梅堯臣 
顔公忠血化爲碧，顔公奇筆留在石。十存三四復不完，完者椎模少稜壁。許昌斷碣稱最佳，已經田火侵鉤畫。今復涇山好事人，別識偶得從糞礫。青天雲破星辰明，牽牛半沒河敘白。日來翻覆又覩字，久苦堙埋窟螻蟈。碑身上下亡八九，況乃龜蚨與螭額。不知歲月紀述由，真卿二字如新蹟。蠶頭缺齾燕尾斷，斬玉摧金競𦵧藉。顔公名與喬嶽齊，置在窮鄉猶棄擲。孤城野鬼多神靈，守此隳殘應自惜。不虞發掘出幽沉，泣雨霏霏愁向夕。氈敲墨刷將寄誰，不付驚弦付鸞翮。鸞飛萬里徧八荒，豈止持傳吳楚客。中郎有孫能此書，要官木刻輸金帛。方爲大尹雖少閑，得之究玩如轂炙。我鬢蓬然兩眼花，欲學辛勤定無益。人生愛留身後名，□□立勳書史冊。□□終知有磨滅，至剛可銷堅可折。欲圖億載安所設，世上轉頭方耳熱。
杜和州寄新醅吳正仲云家有海鮮約予携往就酌逡巡又云幙中有會且罷此飲 梅堯臣 
淮南寄我玉醅酒，白蚶海月君家有。欲持就味明日期，窮羹易覆已反手。從事開筵不可辭，燕脂秀臉羅前後。長頸善謳須賸謳，只恐老來歡意休。
依韻答吳正仲罷飲 梅堯臣 
君辭予家傾蟻醅，自有嘉味須持來。青篾絡缾方出戶，紅粧侑席已邀杯。窮愁一飲猶關分，側望羣賢不可陪。靜坐紙窗無所得，只將文字眼前堆。
送王景憲奉職 梅堯臣 
清羸將家子，苦節自寒儒。四壁我何有，一錢君亦無。下灘船自急，聞雁日將晡。行愛青山口，人煙事網罛。
讀毛祕校新詩 梅堯臣 
毛公明於詩，其系宜善續。前示五長篇，大須傾幾曲。豈特元和間，咳唾成珠玉。
送允從上人還廬山 梅堯臣  庐山
山高雲在下，諸壑藏半空。千重萬重翠，正望落日中。不知野僧歸，石徑寒易通。松間無人掃，隕葉如斷鬉。獨行逢暮寒，衣裂溪上風。
依韻諸公尋靈濟重臺梅 梅堯臣 
梅要山傍水次栽，非同弱柳近章臺。重重葉葉花依舊，歲歲年年客又來。雖愛千枝競繁密，還嗟短髮已衰頹。郎官博士留車騎，擁蔽脩篁爲斫開。
和正仲再和罷飲 梅堯臣 
吳味期君强飲開，楚醅因我破愁來。何言合美將虛館，却憶爭妍就捧杯。夜霰已先庭雪集，單衣難與毳裘陪。踐盟幾欲驅車去，塵事無端日日堆。
和韻三和戲示 梅堯臣 
笭箐畫蛤瓦缸醅，海若淮壖各寄來。將學時人鬭牛飲，還從上客舞娥杯。蓬蒿自有蔣生樂，珠翠寧容鄭氏陪。莫計暄寒與風雪，古來黄土北邙堆。
嘉雪應祈呈權郡通判 梅堯臣 
臘近冬殘雲未合，江南青壠麥休肥。誰將太守隨車雨，一夜從風作雪飛。
依韻四和正仲 梅堯臣 
四和還如九酘醅，更醇更美未嫌來。相逢莫作兩般眼，一飲不辭三百杯。嵇阮當時無俗慮，山王雖貴亦能陪。如今世態尤堪薄，只把官資滿眼堆。
雪 梅堯臣 
朔雲生晚雨，臘霰集狂風。不數花多出，安知天更工。漫階夜已積，萬物曉初蒙。誰憶新豐酒，乘馿灞水東。
依韻和郭祥正秘校遇雨宿昭亭見懷 梅堯臣  庐山
君乘瘦馬來，骨竦毛何長。下馬與我語，滿屋聲琅琅。一誦廬山高，萬景不得藏。出沒望林寺，遠近數鳥行。鬼神露怪變，天地無炎凉。設令古畫師，極意未能詳。誦說冒雨去，夜宿昭亭傍。明朝有使至，寄多驚俗章。
採石月贈郭功甫 梅堯臣 
採石月下聞謫仙，夜披錦袍坐釣船。醉中愛月江底懸，以手弄月身翻然。不應暴落饑蛟涎，便當騎魚上九天。青山有冢人謾傳，却來人間知幾年。在昔熟識汾陽王，納官貰死義難忘。今觀郭裔奇俊郎，眉目真似攻文章。死生往復猶康莊，樹穴探環知姓羊。
依韻和郭秘校苦寒 梅堯臣 
噫風鳴悲鳶鳴哀，雨霰枯木爲之摧。昭亭山頭野火滅，海水夜凍迷蓬萊。燭籠以爪自掩耳，酒盞生冰拈不起。陶潛棄官屋無米，兒嚎妻啼付鄰里。
依韻和郭秘校昭亭山偶作 梅堯臣 
知君棄官後，江上尋名山。心既慣世內，迹欲還人間。昭亭忽來過，覽古興長歎。野寺拂塵壁，丹陽已斕斒。殿角虛寶鐸，微風聲珊珊。遺像與筆蹟，始得觀裴顔。淺井何泠泠，前溪何潺潺。幽幽隨猿鳥，渾渾忘區寰。裂裳不爲媿，餌芝不爲難。坐對寒雨中，松上孤鶴還。
送郭功甫還青山 梅堯臣 
來何遲遲去何勇，羸馬寒僮肩竦竦。昨日棄爲梅福官，扁舟早勝大夫種。負經不厭關山遥，訪我猶將歲月恐。得言會意若秋鷹，反翅歸飛輕飽氄。明朝到家年始開，椒花壽酒期親捧。何當交臂須强行，莫作區區事丘壠。
送鄧生 梅堯臣 
哀哀彼鄧子，扶柩歸長沙。朝暮哭失聲，驚聒牆上鴉。飛去復飛還，相與棲水涯。卜葬不當緩，早晚能到家。
送才上人還雪竇寄達觀禪師 梅堯臣 
春雪滿簑笠，海邊先燕歸。千林新改葉，百衲舊來衣。谿水從何至，山雲自解飛。報言巖下客，齋鉢筍應肥。
樂椽自淮南迴示新詩 梅堯臣 
淮南歷覽還宣城，囊多嘉句何冰清。入門先叫十年兄，袖中大卷持來評。我雖暗愚眼不盲，要識合如劉長卿。舉頭不言笑且驚，此兄議論頗稱情。我亦感君知我名，阮籍從呼作老兵。
蘇州曹琰虞部浩然堂 梅堯臣 
姑蘇臺上麋鹿嚎，夫差城中樓觀高。荒榛盡已付明月，萬古憤怒空秋濤。吳亡越霸能幾日，後世擾擾猶鴻毛。孟軻善養浩然氣，充塞天地無饑嗷。慕而爲堂亦有意，不學屈子成離騷。
紅梅篇 梅堯臣 
昨夜輕雷起風雨，芍藥紅牙竹欄土。南庭梅花如杏花，東家殘朱塗頰䩉。萼爲裳衣蕊爲組，枝爲高居幹爲戶。蛺蝶未生蜂未來，赤身掩斂無金縷。終然有子當助傅說羹，落亦不學飛燕皇后迴風舞。此意又笑麻姑與王母，勾引何人擗麟脯。是非方朔謾漢武，只知此桃不知語。樹不著口數，而今言之已莫補，放我渾丹鳳皇羽。
依韻和吳正仲聞重梅已開見招 梅堯臣 
難開密葉不因寒，誰翦鵝兒短羽攢。猶是去年驚目豔，不知從此幾人觀。重重好蕊重重惜，日日攀枝日日殘。我爲病衰方止酒，願携茶具作清歡。
寄送吳公明屯田通判秦州 梅堯臣 
一聞春禽婆餠焦，竹林山木生蕭條。憶君將向洛門去，胡馬無塵塞路遥。將軍本是漢丞相，玉帳坐辨牙旗梟。白面書生有肝膽，少年曾過咸陽橋。今雖老病由廬巷，爲報緩制秦兵驕。
吳正仲求紅梅接頭 梅堯臣 
君家梅溪上，但見梅花白。我家家樹紅，求枝寄歸客。翦接如交情，本末不相隔。明年舉酒時，醉頰生微赤。
初聞蛙 梅堯臣 
朝開南籬梅，暮聞北池蛙。何時科斗生，草根已吐牙。只畏草葉長，其下可隠蛇。游子且勿行，科斗成蝦蟆。
百舌 梅堯臣 
一冬常噤默，乘春何多舌。蒼毛無文章，尖啄苦騰說。曉升高高樹，百鳥言漏泄。只未學鳳皇，有亦學不徹。傷哉古辯士，往往遭車裂。
萬表臣報山傍有重梅花葉又繁諸君往觀之 梅堯臣 
前時見多葉，曾何數尋常。今見葉又多，移賞南澗陽。寄言莫苦恃，更多殊未央。
去臘隠靜山僧寄榧樹子十二本柏樹子十四本種於新墳 梅堯臣 
棐柏移皆活，風霜不變青。冢垣雖闃寂，田客每丁寧。不待爲書几，常流作鬼庭。東邊夾路少，更致儻能令。